MESTSKÝ ÚRAD V ŽILINE

Materiál na rokovanie 
Mestského  zastupiteľstva  v Žiline

								

Číslo materiálu: _____/2011

K bodu programu

informatívna správa o výsledku kontrol vykonaných v zmysle plánu kontrolnej činnosti hlavného kontrolóra na 1. a 2. polrok 2011

Materiál obsahuje: 				      		Materiál prerokovaný:

1.	Návrh na uznesenie					
2.	Dôvodová správa						
3.	Materiál – Informatívna správa o výsledkoch kontrol vykonaných 
                       v zmysle Plánu kontrolnej  činnosti HK na 1. a 2. polrok 2011 

Predkladá: 

Ing. Elena Šuteková
hlavná kontrolórka mesta 

Zodpovedný za vypracovanie:

Ing. Elena Šuteková
hlavná kontrolórka mesta 

Žilina, September  2011

NÁVRH     NA   UZNESENIE

Uznesenie č. __/2010

Mestské  zastupiteľstvo   v Žiline

I.	Berie  na vedomie

1.	Informatívnu správu o výsledku kontrol vykonaných v zmysle Plánu kontrolnej činnosti HK na 1. a  2. polrok 2011

DÔVODOVÁ SPRÁVA

V zmysle § 18 f ods. d) zákona Slovenskej národnej rady č. 369/1990 Zb. o obecnom zriadení v znení neskorších predpisov predkladám informatívnu správu o výsledkoch kontrol vykonaných  v zmysle Plánu kontrolnej činnosti HK na 1. a 2.  polrok  2011. 

Informatívna správa o výsledkoch kontrol vykonaných v zmysle 	Plánu kontrolnej  činnosti HK na I. a II.  polrok 2011 

Poverenie č. 01/2011 – Záznam č.  01/2011
O výsledku pravidelnej následnej kontroly – Kontrola plnenia opatrení v organizácii: 
Kontrolovaný subjekt:  Základná škola s MŠ, Ul. sv. Gorazda 1, Žilina 010 08
Kontrolované obdobie: rok 2010
V kontrolovaných oblastiach kontrolovaného subjektu boli všetky prijaté opatrenia na odstránenie nedostatkov splnené – bez kontrolných zistení.  
Predložené na rokovaní MZ 21. 03. 2011

Poverenie č. 02/2011 – Záznam  č.  02/2011
O výsledku pravidelnej následnej kontroly – Kontrola plnenia opatrení v organizácii: 
Kontrolovaný subjekt:  Základná škola Karpatská 1, Žilina 010 08
Kontrolované obdobie: rok 2010
V kontrolovaných oblastiach kontrolovaného subjektu boli všetky prijaté opatrenia na odstránenie nedostatkov splnené – bez kontrolných zistení.  
Predložené na rokovaní MZ 21. 03. 2011

Poverenie č. 03/2011 -  Správa č. 03/2011
Predmet následnej finančnej kontroly:
Kontrola zákonnosti, účinnosti, hospodárnosti a efektívnosti pri hospodárení s finančnými prostriedkami a majetkom mesta v podmienkach mestskej samosprávy vrátane preddavkových organizácií v zriaďovateľskej pôsobnosti mesta.
Kontrolovaný subjekt:  Detské jasle, Puškinova 14, Hliny 3, 010 01 Žilina  „DJ“ 
Kontrolované obdobie:   Rok 2010
Bolo klasifikovaných celkom 14 kontrolných zistení
Správa bola prerokovaná so zodpovednými pracovníkmi na úrovni p. prednostu MsÚ dňa 02. 03. 2011, pričom sú stanovené termíny na určenie návrhu opatrení a na samotné plnenie opatrení,  ako aj určenie a vyvodenie zodpovednosti za uvedené nedostatky. 
Dňa 14. 03. 2011 vedúca DJ doručila Vyjadrenie k správe z následnej finančnej kontroly, pričom skutočnosti, ktoré sú vo vyjadrení uvedené nezakladajú právne argumenty na spochybnenie, vyvrátenie alebo podnet na zmenu kontrolných zistení, ktoré sú uvedené v Správe č. 03/2011. Na toto vyjadrenie bude zo strany hlavnej kontrolórky zodpovedané, pričom hlavná kontrolórka trvá na nastavení adekvátnych opatrení so stanovením zodpovedných osôb a lehôt do kedy je potrebné nedostatky odstrániť. 
Vzhľadom na skutočnosť, že primárnym zodpovedným za zistené nedostatky je vždy vedúci kontrolovaného subjektu  určenie zodpovedných osôb v nadväznosť na ich pracovné náplne boli určené na základe konzultácie s vedúcou OSB a vedúcou oddelenia sociálneho. 
Predložené na rokovaní MZ 21. 03. 2011

Poverenie č. 04/2011 – Správa č.  04/2011
Kontrola vedenia centrálnej evidencie sťažností a ich vybavovania od dátumu organizačnej zmeny k 01. 08. 2010
Kontrolované obdobie:  od 01.08.2010 – 31. 12. 2010
Kontrolovaný subjekt:  Mestský úrad v Žiline, pracovisko evidencie a vybavovania sťažností 
Kontrolované obdobie:  od 1.8.2010 – 31.12.2010

Všeobecne záväzné právne predpisy a iné interné normy, ktoré tvoria základ pre postup pri výkone kontroly:
Pri výkone kontroly  sa kontrolórka Útvaru hlavného kontrolóra riadila ustanoveniami a postupmi v zmysle zákonov a preverila dodržiavanie právnych noriem: 
•	10/1996 Z. z. o kontrole v štátnej správe
•	Zákon č. 9/2010 Z. z. o sťažnostiach
•	Smernica primátora č. 1/2010 upravujúca zásady postupu pri uplatňovaní zákona č. 9/2010 Z. z. o sťažnostiach v podmienkach mesta ŹILINA
•	Organizačný poriadok MsÚ v Žiline platný od 1.8.2010
•	Registratúrny poriadok MsÚ v Žiline platný od 1.1.2010
 
 Zákon č. 9/2010 o sťažnostiach, ktorý nadobudol účinnosť od 1. februára 2010 upravuje postup pri podávaní, prijímaní, evidovaní a prešetrovaní a následnom oboznámení sťažovateľa s výsledkom prešetrenia alebo prerokovania sťažnosti. Z pohľadu štruktúry je kombináciou trestnoprávnych ale aj procesnoprávnych ustanovení, pričom v tomto zmysle možno hovoriť o komplexnej právnej úprave sťažnostného práva.  
Na základe metodických pokynov hlavnej kontrolórky, bola kontrola zameraná na správnosť posúdenia doručených písomností označených ako sťažnosť v súlade s ust. § 3 zák. č. 9/2010, ako aj postupnosť a úplnosť vybavenia sťažností v nadväznosti na platný legislatívny rámec a vnútornú smernicu v pôsobnosti mesta.  
Kontrola vybavovania sťažností za zamerala hlavne na tieto oblasti: 
1.	Spracovanie vnútorného predpisu v súlade s § 26 ods. 3 zákona č. 9/2010 
2.	Vedenie centrálnej evidencie sťažností a vyhodnotenie sťažností podľa § 10 zákona o sťažnostiach
3.	Príslušnosť na vybavenie sťažností
4.	Dodržanie lehoty vybavenia sťažnosti a oznámenie o výsledku prešetrenia sťažnosti 
5.	Záver
         
V nadväznosti na  predloženú dokumentáciu je možné uviesť, že v čase od 1.8.2010 do 31.12.2010 kontrolovaného obdobia bolo v centrálnej evidencii zaevidovaných celkom 10 sťažností. 
V predmete podaných sťažností  sa sťažovatelia domáhali ochrany svojich práv alebo právom chránených záujmov o ktorých sa domnievali, že boli spôsobené činnosťou alebo nečinnosťou orgánu verejnej správy, prípadne poukazovali na konkrétne nedostatky, najmä na porušenie právnych predpisov, ktorých odstránenie bolo v pôsobnosti orgánu verejnej správy, zamerané najmä na nevyhovujúci technický stav mosta, priebeh elektronickej aukcie, nesprávne označovanie ulíc, zlý technický stav bytového domu v majetku mesta, sťažnosť na zamestnancov MsÚ a MP.    

Kontrolou bol zistený  nasledovný stav:
1.	Spracovanie vnútorného predpisu v súlade s § 26 ods. 3 zákona č. 9/2010 
Jednou so základných povinností v nadväznosti na ustanovenia zákona č. 9/2010 o sťažnostiach, orgánu verejnej správy vyplynula povinnosť vypracovať vnútorný predpis podľa § 11 ods. 1 zákona o sťažnostiach do šiestich mesiacov od nadobudnutia účinnosti tohto zákona. Dňom 1.8.2010 bola prijatá Smernica primátora č. 1/2010 upravujúca zásady postupu pri uplatňovaní zákona č. 9/2010 Z. z. o sťažnostiach v podmienkach mesta Žilina. Táto smernica bola vypracovaná v zákonom stanovenej lehote.  Smernica predstavuje  pracovný manuál, ktorý určuje postupnosti správneho spracovania a vybavenia jednotlivých podaní, ktoré sú označené ako sťažnosť. Kontrolou jednotlivých ustanovení smernice je potrebné uviesť, že z pohľadu formálnej ako aj obsahovej stránky smernica je spracovaná v súlade so zákonom č. 9/2010 o sťažnostiach. 
Bez kontrolných zistení. 

2.	Vedenie centrálnej evidencie sťažností a  vyhodnotenie sťažností podľa § 10 zákona o sťažnostiach 
Vedenie centrálnej evidencie sťažností sú orgány verejnej správy povinné viesť oddelene od evidencie ostatných písomností, ktorá umožňuje hospodárnosť a včasnosť vybavovania sťažností. Centrálna evidencia sťažností v zmysle Organizačného poriadku platného v čase kontroly, je zabezpečovaná na Úseku prednostu MsÚ v Žiline,  v pôsobnosti referátu  sťažností a petícií. Písomnosť, ktorá je označená ako sťažnosť a zaevidovaná do centrálnej evidencie sťažností musí spĺňať náležitosti, podľa § 10 zákona č. 9/2010 upravené v Článku VI. Smernice č. 1/2010 upravujúcej zásady postupu pri uplatňovaní zákona č. 9/2010 Z. z. o sťažnostiach v podmienkach mesta Žilina.  Sťažnosť možno podať písomne, ústne do záznamu, telefaxom alebo elektronickou poštou. Sťažnosť musí obsahovať meno, priezvisko, adresu trvalého pobytu alebo prechodného pobytu sťažovateľa a musí byť podpísaná. 
Sťažnosť, ktorá je podaná mestu Žilina podľa § 5 ods. 7 zákona č. 9/2010 o sťažnostiach telefaxom alebo elektronickou poštou sa považuje za písomnú iba vtedy, ak ju sťažovateľ do piatich pracovných dní od jej podania písomne potvrdí podpisom, inak sa sťažnosť odloží. Pokiaľ sťažovateľ sťažnosť nepodpíše, zamestnanec, ktorému bolo podanie pridelené na vybavenie, doplní poznámku o chýbajúcom podpise a sťažnosť odloží, o čom vykoná zápis o odložení sťažnosti, čo upravuje aj v Smernica primátora č. 1/2010 Článok II.   – Sťažnosti podávané telefaxom alebo elektronickou poštou. 

Sťažnosť označená číslom S- 7/2010 bola doručená v elektronickej podobe zástupcovi náčelníka Mestskej polície v Žiline. Vyhodnotením formálnej stránky podanej sťažnosti  je potrebné uviesť, že sťažovateľ si nesplnil zákonnú povinnosť a sťažnosť podanú elektronickou poštou nepodpísal do piatich pracovných dní tak, ako je to uvedené v § 5 ods. 7 zákona č. 9/2010 ako aj v Článku II. Smernice č. 1/2010 – Sťažnosti podané telefaxom alebo elektronickou poštou.    Sťažnosť nebola podpísaná zo strany sťažovateľa.  Predmetom sťažnosti však bola sťažnosť na pracovníka – policajta Mestskej polície v Žiline. Z tohto titulu sťažnosť nebola odložená, ale jej prešetrením sa zaoberal zástupca náčelníka mestskej polície. O výsledku prešetrenia bol sťažovateľ elektronickou poštou informovaný.    
 Z predložených materiálov je možné konštatovať, že evidencia sťažnosti, ktoré boli doručené na mestský úrad za kontrolované obdobie boli zaevidované chronologicky za sebou podľa dátumu doručenia. Vykonáva sa v elektronickom spracovaní na príslušnom referáte sťažností a petícií, ktorý zodpovedá za evidenciu sťažností.  Z pohľadu formálnej  správnosti a úplnosti vedenia centrálnej evidencie sťažností je potrebné vyhodnotiť, že centrálna evidencia sťažností  má všetky formálne náležitosti tak, ako sú predpísané v § 10 ods. 1 zákona o sťažnostiach a Článku VI. Smernice č. 1/2010. Avšak konečná výpovedná hodnota tabuľky centrálnej evidencie sťažností je nedostatočná, pretože údaje  v jednotlivých predpísaných častiach  nie sú doplnené tak, ako sú predpísané napr. vyznačenie dátumu evidencie sťažností, dátum pridelenia sťažnosti, komu bola pridelená, výsledok prešetrenia sťažnosti, dátum vybavenia sťažnosti. Evidenčný prehľad centrálnej evidencie sťažností tvorí prílohu č. 1 správy. 
•	V 6 prípadoch nebol vyznačený dátum evidencie sťažnosti, ( S-5/2010, S-6/2010, S-7/2010, S-8/2010, S-9/2010, S-10/2010),
•	 v 7 prípadoch nebol vyznačený dátum pridelenia a komu bola sťažnosť pridelená (S-3/2010, S-5/2010, S-6/2010, S-7/2010, S-8/2010, S-9/2010, S-10/2010), 
•	v 7 prípadoch nebol vyznačený výsledok prešetrenia sťažnosti ( S-3/2010, S-5/2010, S-6/2010, S-7/2010, S-8/2010, S-9/2010, S10/2010).    
•	 v 8 prípadoch ( S-3/2010, S-4/2010, S-5/2010, S-6/2010, S-7/2010, S-8/2010, S-9/2010, S-10/2010) nebol vyznačený dátum vybavenia sťažnosti, prípadne jej odloženia. 
Kontrolné zistenie č. 1:
Tým, že pracovníčka referátu sťažností a petícií v centrálnej evidencii sťažností nevyplnila dátum evidencie sťažnosti, následne dátum pridelenia a komu bola pridelená sťažnosť, výsledok prešetrenia sťažnosti, dátum vybavenia sťažnosti podľa predlohy, nekonala v súlade  s § 10 ods. 1 písm. a), d), e), g) zákona č. 9/2010 ako aj  Článku VI písm. a), d), e), g) Smernice č. 1/2010.
 
3.	Príslušnosť  na vybavenie sťažnosti
Podľa Smernice č. 1/2010, ktorá upravuje zásady postupu uplatňovania zákona č. 9/2010 Z.z. o sťažnostiach v podmienkach mesta Žilina je v Článku VII Smernice č. 1/2010  stanovená príslušnosť na vybavenie sťažnosti.   Sťažnosť nesmie byť pridelená na prešetrenie a vybavenie tomu, proti komu smeruje. Vylúčený z prešetrovania sťažnosti môže byť zamestnanec mesta alebo zamestnanec iného orgánu verejnej správy, ak sa zúčastnil na činnosti, ktorá je predmetom sťažnosti, prípade osoba o ktorej možno mať pochybnosti o nepredpojatosti vzhľadom na jeho vzťah k sťažovateľovi. Z predložených dokladov je možné konštatovať, že v súlade s § 11 zák. č. 9/2010 o sťažnostiach a Článku VII. Smernice č. 1/2010,  boli sťažnosti odstupované na priame vybavenie vecne príslušným  odborom správne. Zamestnanec, ktorý je poverený v zmysle Organizačného poriadku  viesť centrálnu evidenciu sťažností:
•	preverí a vyhodnotí doručené podanie či obsahuje všetky náležitosti uvedené v §§ 3 a 5 ods. 2, 3 zákona č. 9/2010 o sťažnostiach ako aj Článku I. a II. Smernice primátora č. 1/2010
•	pripraví jeho ďalšie spracovanie v súlade so smernicou
•	odstúpi podanie do 5 pracovných dní od doručenia osobe príslušnej na vybavenie sťažnosti, prípadne orgánu príslušnému na vybavenie sťažnosti    
V tejto súvislosti je potrebné uviesť, že v dvoch prípadoch táto lehota odstúpenia sťažnosti vecne príslušnému  zamestnancovi  nebola dodržaná. ( sťažnosti označené S-5/2010, S-6/2010). 
Kontrolné zistenie č. 2:
Tým, že zamestnanec poverený viesť centrálnu evidenciu sťažností po preverení a vyhodnotení podania po formálnej stránke neodstúpil sťažnosť do 5 pracovných dní od doručenia osobe príslušnej na vybavenie  sťažnosti, minimálne  v dvoch prípadoch  nekonal v súlade s Článkom V ods. 4 Smernice č. 1/2010.   

4.	Dodržanie lehoty vybavenia sťažnosti a oznámenie o výsledku prešetrenia sťažnosti 
Podľa § 13 ods. 1 zák. č. 9/2010 o sťažnostiach lehota na vybavenie sťažnosti je 60 pracovných dní, pričom táto bola premietnutá aj v  Článku IX. ods. 1 Smernice č. 1/2010. Ak je sťažnosť náročná na prešetrenie, podľa  § 13 ods. 2 zákona č. 9/2010  a Článku IX. ods. 2 Smernice č. 1/2010 primátor, viceprimátor, prednosta mesta Žilina, alebo hlavný kontrolór mesta môže lehotu 60 pracovných dní predĺžiť pred jej uplynutím  o ďalších 30 pracovných dní bezodkladne písomne s uvedením dôvodu. Lehotu nemôže predĺžiť zamestnanec, ktorý sťažnosť prešetruje.  Z predložených dokladov  ani v jednom prípade zaevidovaných sťažností nedošlo k predĺženiu lehoty na prešetrenie sťažnosti.  V jednom prípade na sťažnosť, ktorá bola zaevidovaná v centrálnej evidencii sťažností, sťažovateľovi nebolo odoslané oznámenie o výsledku vybavenia a prešetrenia jeho sťažnosti. 

Sťažovateľ podal sťažnosť, ktorá v centrálnej evidencii sťažností bola zaevidovaná pod č. S-5/2010 zo dňa 20. 09. 2010. Predmetná  sťažnosť bola  klasifikovaná ako sťažnosť podľa § 3 ods. 1 zák. č. 9/2010 o sťažnostiach, kde sa občan domáha ochrany svojho práva alebo právom chránených záujmov, o ktorých sa domnieva, že boli porušené činnosťou alebo nečinnosťou orgánu verejnej správy. Sťažnosť bola podaná na prieťahy v konaní, pričom podľa stanoviska sťažovateľa potrebné doklady predložil dňa 23.4.2010 a vo veci do dňa podania sťažnosti ( 20.9.2010) nebolo rozhodnuté.  Nečinnosťou orgánu verejnej správy rozumieme stav, keď orgán verejnej správy, hoci má právom založenú povinnosť konať, vo veci nekoná a nevykonáva preventívne alebo represívne úkony. ( napr. zanedbaním povinností kontroly, nevydaním rozhodnutia, subjektívne prieťahy v konaní a pod.). Verejná správa, čiže aj obec existuje na podzákonnom princípe, ktorý umožňuje výkon verejnej správy výlučne na základe zákonnej úpravy a chápe sa ňou správa verejných záležitostí, realizovaná ako prejav výkonnej moci v štáte. Pri kontrole spisovej zložky označenej č. S-5/2010 je potrebné konštatovať, že sťažnosť bola z referátu sťažností a petícií odstúpená na priame vybavenie vecne príslušnému Odboru stavebnému a životného prostredia MsÚ v Žiline. V súlade s Článkom V. ods. 5 Smernice č. 1/2010 je osoba, ktorej bolo podanie pridelené na vybavenie povinná ho vybaviť do 60 pracovných dní (Článok IX Smernice č. 1/2010), pričom je povinná postúpiť kópiu ukončeného vybaveného podania na zaevidovanie do centrálnej evidencie sťažností. V spisovej zložke v čase kontroly nebolo priložené oznámenie o vybavení sťažnosti adresované sťažovateľovi z odboru stavebného a životného prostredia, ktorému bola sťažnosť v súlade s Článkom V ods. 4 Smernice č. 1/2010 odstúpená na priame vybavenie. Odbor stavebný a životného prostredia v čase kontroly na základe dotazu, ako bola sťažnosť vybavená, nepredložil relevantné doklady.    
Kontrolné zistenie č. 3: 
Tým, že zamestnanec Odboru stavebného a životného prostredia poverený na vybavenie sťažnosti pod č. S-5/2010 nedodržal lehotu na vybavenie sťažnosti,  čo je 60 pracovných dní, nekonal v súlade s § 13 ods. 1 zákona č. 9/2010 o sťažnostiach ako aj Článku IX ods. 1 Smernice primátora č. 1/2010.
Kontrolné zistenie č. 4:
Tým, že zamestnanec poverený na vybavenie sťažnosti, vzhľadom na skutkový stav nepostupoval podľa platnej legislatívy čo znamená, že ak sťažnosť bola náročná na prešetrenie, sťažovateľ  pred uplynutím 60-dňovej lehoty na vybavenie nebol informovaný o tom, že jeho prešetrenie a následné vybavenie sťažnosti vzhľadom na náročnosť prešetrenia sťažnosti bude lehota predĺžená o ďalších 30 dní, zamestnanec Odboru stavebného a životného prostredia nekonal v súlade s § 13 ods. 2 zák. č. 9/2010, ako aj     Článku IX ods. 2 Smernice č. 1/2010.
Kontrolné zistenie č. 5: 
Tým že zamestnanec Odboru stavebného a životného prostredia poverený prešetrením a vybavením sťažnosti, nepostúpil kópiu oznámenia o prešetrení sťažnosti ukončeného vybavovaného podania na zaevidovanie do centrálnej evidencie sťažností, nepostupoval v súlade s Článkom V ods. 5 Smernice č. 1/2010. 

Prešetrovaním sťažnosti sa zisťuje skutočný stav veci, jeho súlad prípadne rozpor s právnymi predpismi ako aj príčiny vzniku zistených nedostatkov a ich následky. Pri prešetrovaní sťažnosti sa vychádza z jej predmetu bez ohľadu na sťažovateľa, proti komu smeruje. Sťažnosť sa považuje za vybavenú,  ak o jej výsledku z prešetrenia je sťažovateľ písomne informovaný. V oznámení o vybavení sťažnosti zamestnanec, ktorý sťažnosť vybavoval uvedie, či je sťažnosť opodstatnená alebo neopodstatnená tak, ako to ukladá § 20 ods. 1 zákona č. 9/2010 o sťažnostiach, ako aj  Článok XIII ods. 1 Smernice č. 1/2010. Oznámenie ďalej musí obsahovať odôvodnenie výsledku prešetrenia sťažnosti, ktoré vychádza zo zápisnice. Kontrolou oznámení, ktoré boli jednotlivým sťažovateľom odoslané je potrebné uviesť, že v troch prípadoch zo strany zamestnanca, ktorý sťažnosť prešetroval nedošlo k označeniu, či sa jedná o sťažnosť opodstatnenú, prípadne neopodstatnenú.  Z uvedeného titulu oznámenie o výsledku prešetrenia sťažnosti nemohlo byť vyznačené ani v tabuľke centrálnej evidencie všetkých sťažností. Jedná sa o sťažnosti označené číslom S-3/2010, S-6/2010, S-9/2010. Tu je potrebné uviesť, že sťažovateľom bolo odoslané oznámenie o vybavení ich sťažností v zákonom stanovenej lehote bez uvedenia, či je sťažnosť opodstatnená alebo neopodstatnená. 
 Kontrolné zistenie č. 6:
Tým že sťažovateľom, ktorých sťažnosť bola zaevidovaná pod číslom:  
S- 3/2010 – sťažnosť prešetroval zamestnanec odboru dopravy a komunálnych služieb,
S- 6/2010 – sťažnosť prešetroval zamestnanec odboru správy miestnych daní,
S- 9/2010 – sťažnosť prešetroval zamestnanec odboru stavebného a životného prostredia,
v písomnom oznámení o vybavení sťažnosti  zamestnanec poverený na vybavenie sťažnosti neuviedol, či je jeho sťažnosť opodstatnená, alebo neopodstatnená nekonal v súlade s § 20 ods. 1 zák. č. 9/2010 ako aj Článku XIII. Ods. 1 Smernice č. 1/2010. 

Orgán verejnej správy príslušný na vybavenie sťažnosti vyhotoví zápisnicu o prešetrení sťažnosti, ktorá musí obsahovať náležitosti, ktoré sú uvedené v § 19 ods. 1 zákona č. 9/2010 o sťažnostiach. Sťažnosť možno považovať za vybavenú, ak je sťažovateľovi odoslané písomné oznámenie o výsledku prešetrenia sťažnosti. Podľa Článku XIII ods. 3 Smernice primátora č. 1/2010 zamestnanec príslušný na prešetrenie sťažnosti je povinný zaslať na Úsek prednostu MsÚ za účelom kompletizovania centrálnej evidencie sťažností:
a)	Kópiu zápisnice o prešetrení sťažnosti
b)	Kópiu písomného oznámenia o výsledku prešetrenia sťažovateľovi
 Kontrolou spisovej dokumentácie všetkých predložených sťažností je potrebné uviesť, že ani v jednom prípade v centrálnej evidencii sťažností kópia zápisnice o prešetrení sťažnosti nebola predložená od útvarov, ktoré sťažnosti prešetrovali.
Kontrolné zistenie č. 7:
Tým, že pracovníci jednotlivých odborov a oddelení MsÚ, ktorým bola sťažnosť odstúpená na priame vybavenie, do centrálnej evidencie sťažností spolu s oznámením o výsledku prešetrenia sťažnosti nepredložili aj zápisnicu  o prešetrení sťažností nekonali v súlade s Článkom XIII ods. 3 Smernice č. 1/2010, pričom nie je preukázaný dokument – zápisnica z prešetrenia sťažnosti podľa § 19 zákona č. 9/2010 o sťažnostiach, čím nebolo dodržané uvedené ustanovenie a zákonný postup vyplývajúci zo zákona. 

Nedostatok – neplnenie uznesenia
V závere je potrebné dať do pozornosti skutočnosť, že poslanci mestského zastupiteľstva na  svojom 7. Zasadnutí konaného dňa 27.8.2007 uložili úlohu zabezpečiť sprístupnenie tabuľky evidencie a vybavovania sťažností, žiadostí a petícií na web stránke a dbať na jej aktualizáciu. 
Zverejňovanie a aktualizácia tabuľky o evidencii a vybavovaní sťažností, petícií a žiadostí do 31. 07. 2010 bolo v gescii útvaru, ktorému v zmysle organizačnému poriadku tieto záležitosti prináležali a boli zverejnené.  V súvislosti so zmenou organizačnej štruktúry  od 01. 08. 2010  táto povinnosť prešla na referát sťažností a petícií -   Úsek prednostu MsÚ.  Je potrebné uviesť, že v čase kontroly  prehľad o evidencii a vybavovaní sťažností, žiadostí a petícií sa na  web stránke mesta nebola aktualizovaná od posledného zverejnenia k 31. 07. 2010, čím možno uviesť, že je marenie plnenia Uznesenia MZ. 

5.	Záver 
Analýzou evidencie, vybavovania, prešetrovania a následného oznámenia výsledku prešetrenia sťažovateľovi kontrola vyhodnocuje skutkový stav podaných a vybavených sťažností kontrolovaného obdobia nasledovne:   
o	V druhom polroku kontrolovaného obdobia t. z. od 1.8.2010 do 31.12.2010 bolo 
v centrálnej evidencii zaevidovaných celkom 10 sťažností. 
o	Z celkového počtu 10 zaevidovaných sťažností bolo 9 vybavených a 1 nevybavená
o	Z celkového počtu 9 vybavených sťažností v troch prípadoch sťažovateľovi nebolo oznámené, či je jeho sťažnosť opodstatnená alebo neopodstatnená, v štyroch prípadoch bolo sťažovateľovi oznámené, že jeho sťažnosť je neopodstatnená a v dvoch prípadoch bola sťažnosť opodstatnená. 

 		počet nevybavených sťažností						
 		1	 						
počet zaevidovaných sťažnosti		 	 						
od 1.8.2010 - 31.12.2010	 	 							
 	 	 			počet vybavených sťažností	
v celkovom počte    10		 	 		pri ktorých nebola vyznačená	
 		 	 		opodstatnenosť       3	 	
 		počet vybavených sťažností		 	 	 	 	
 		9	 	 	počet neopodstatnených	 	
 		 	 		sťažností                      4	 	
 					 	 	 	 	
 					počet opodstatnených 	 	
 					sťažností                      2 	 	

Kontrolou skutkového stavu prešetrovania a vybavovania sťažnosti je potrebné dať do pozornosti, že odborní pracovníci pôsobiaci na jednotlivých stupňoch nedodržiavajú  všeobecne platné  ustanovenia právneho  predpisu a vnútornej  normy, ktoré sú záväzné pre všetkých pri vybavovaní sťažností. Vnútorná smernica ktorá bola vypracovaná v nadväznosti na ustanovenia zákona č. 9/2010 o sťažnostiach predstavuje pracovný manuál, ktorý chronologicky upravuje postupnosť vybavovania sťažností pri dodržaní zákonných predpisov, čomu zo strany zamestnancov nebola venovaná dostatočná pozornosť. 

Z procesného hľadiska je potrebné uviesť, že odstupovanie sťažností na priame vybavenie a prešetrenie jednotlivým odborným útvarom tak, ako je to spracované vo vnútornom predpise má svoje opodstatnenie, pretože predmet sťažnosti súvisí s pracovným zaradením zamestnanca. Vhodnými personálnymi podmienkami je možné zabezpečiť na jednotlivých odborných pracoviskách zamestnancov, ktorí sú odborne, vedomostne a kapacitne spôsobilí prešetriť a vybaviť sťažnosť.   Podľa § 20 Občianskeho zákonníka za právnickú osobu môžu robiť právne úkony aj iní zamestnanci, nielen štatutárne orgány, pokiaľ je to stanovené vo vnútorných predpisoch právnickej osoby, alebo je to vzhľadom k ich pracovnému zaradeniu obvyklé. 

Pri nesplnení povinností, ktoré taxatívne vymedzuje zákon o sťažnostiach v nadväznosti na ktorý je spracovaná Smernica primátora upravujúca zásady postupu pri uplatňovaní zákona č. 9/2010  Z. z. o sťažnostiach v podmienkach mesta Žilina kontrolou bolo celkom zistených 7 kontrolných zistení. 
Súhrn kontrolných zistení: 
1.	Tým, že pracovníčka referátu sťažností a petícií v centrálnej evidencii sťažností nevyplnila dátum evidencie sťažnosti, následne dátum pridelenia a komu bola pridelená sťažnosť, výsledok prešetrenia sťažnosti, dátum vybavenia sťažnosti podľa predlohy, nekonala v súlade  s § 10 ods. 1 písm. a), d), e), g) zákona č. 9/2010 ako aj  Článku VI písm. a), d), e), g) Smernice č. 1/2010.
2.	Tým, že zamestnanec poverený viesť centrálnu evidenciu sťažností po preverení a vyhodnotení podania po formálnej stránke neodstúpil sťažnosť do 5 pracovných dní od doručenia osobe príslušnej na vybavenie  sťažnosti, minimálne  v dvoch prípadoch  nekonal v súlade s Článkom V ods. 4 Smernice č. 1/2010.   
3.	Tým, že zamestnanec Odboru stavebného a životného prostredia poverený na vybavenie sťažnosti pod č. S-5/2010 nedodržal lehotu na vybavenie sťažnosti,  čo je 60 pracovných dní, nekonal v súlade s § 13 ods. 1 zákona č. 9/2010 o sťažnostiach ako aj Článku IX ods. 1 Smernice primátora č. 1/2010.
4.	Tým, že zamestnanec poverený na vybavenie sťažnosti, vzhľadom na skutkový stav nepostupoval podľa platnej legislatívy čo znamená, že ak sťažnosť bola náročná na prešetrenie, sťažovateľ  pred uplynutím 60-dňovej lehoty na vybavenie nebol informovaný o tom, že jeho prešetrenie a následné vybavenie sťažnosti vzhľadom na náročnosť prešetrenia sťažnosti bude lehota predĺžená o ďalších 30 dní, zamestnanec Odboru stavebného a životného prostredia nekonal v súlade s § 13 ods. 2 zák. č. 9/2010, ako aj     Článku IX ods. 2 Smernice č. 1/2010.
5.	Tým že zamestnanec Odboru stavebného a životného prostredia poverený prešetrením a vybavením sťažnosti, nepostúpil kópiu oznámenia o prešetrení sťažnosti ukončeného vybavovaného podania na zaevidovanie do centrálnej evidencie sťažností, nepostupoval v súlade s Článkom V ods. 5 Smernice č. 1/2010. 
6.	Tým že sťažovateľom, ktorých sťažnosť bola zaevidovaná pod číslom:  
S- 3/2010 – Odbor dopravy a komunálnych služieb,
S- 6/2010 – Odbor správy miestnych daní,
S- 9/2010 – Odbor stavebného a životného prostredia,  v písomnom oznámení o vybavení sťažnosti  zamestnanec poverený na vybavenie sťažnosti neuviedol, či je jeho sťažnosť opodstatnená, alebo neopodstatnená nekonal v súlade s § 20 ods. 1 zák. č. 9/2010 ako aj Článku XIII. Ods. 1 Smernice č. 1/2010. 
7.	Tým, že pracovníci jednotlivých odborov a oddelení MsÚ, ktorým bola sťažnosť odstúpená na priame vybavenie, do centrálnej evidencie sťažností spolu s oznámením o výsledku prešetrenia sťažnosti nepredložili aj zápisnicu  o prešetrení sťažností nekonali v súlade s Článkom XIII ods. 3 Smernice č. 1/2010, pričom nie je preukázaný dokument – zápisnica z prešetrenia sťažnosti podľa § 19 zákona č. 9/2010 o sťažnostiach, čím nebolo dodržané uvedené ustanovenie.     
V čase predkladania správy zodpovední pracovníci kreujú opatrenia potrebné na odstránenie nedostatkov.
	
Poverenie č. 05/2011 -  Správa  č. 05/2011
Kontrola  vedenia evidencie  petícií a ich vybavovanie od dátumu organizačnej zmeny k 01.08.2010
Kontrolované obdobie:  od 01.08.2010 – 31. 12. 2010
Kontrolovaný subjekt: Mestský úrad v Žiline, pracovisko evidencie a vybavovania sťažností 
Kontrolované obdobie:  od 1.8.2010 – 31.12.2010
Všeobecne záväzné právne predpisy a iné interné normy, ktoré tvoria základ pre postup pri výkone kontroly:
Pri výkone kontroly  sa kontrolórka Útvaru hlavného kontrolóra riadila ustanoveniami a postupmi v zmysle zákonov a preverila dodržiavanie právnych noriem: 
•	10/1996 Z. z. o kontrole v štátnej správe
•	zákon č. 85/1990 Zb. o petičnom práve 
•	Organizačný poriadok MsÚ v Žiline platný od 1.8.2010
•	Registratúrny poriadok MsÚ v Žiline platný od 1.1.2010
 Základný právny rámec:
•	Petícia je spôsob uplatnenia práva občana, ktorým sa sám alebo spoločne s inými obracia vo veciach verejného, alebo iného spoločného záujmu na orgány územnej samosprávy so žiadosťami, návrhmi a sťažnosťami. Vybavovanie petícií je upravené zákonom č. 85/1990 Zb. o petičnom práve v znení neskorších úprav. 
Uplatňovanie petičného práva prináleží každému, kto má záujem obracať sa na štátne orgány a orgány samosprávy vo veciach verejného, či spoločenského záujmu, tak ako je to uvedené v § 1 zákona o petičnom práve. V súlade s ust. § 13 ods. 4 písm. d) zákona č. 369/1990 Zb. o obecnom zriadení primátor mesta vydal Organizačný poriadok a Organizačnú štruktúru Mestského úradu v Žiline, platný od 1.8.2010 a tvorí základnú organizačnú právnu normu Mestského úradu v Žiline. V súlade s prijatím týchto dokumentov bol vytvorený na úseku prednostu referát sťažností a petícií. Predmetný referát vedie centrálnu evidenciu petícií, ktorá je oddelená od ostatných bežných záznamov. Príslušný pracovník predmetného referátu po prevzatí petíciu vyhodnotí po formálnej stránke, či obsahuje všetky náležitosti tak, ako je to uvedené v zákone o petičnom práve. Ak petícia obsahuje náležitosti v súlade s platnou legislatívou, pracovník referátu vybavovania sťažností a petícií ju písomne odstúpi na vecne príslušný odbor na priame vybavenie. 
V roku 2010  za kontrolované  obdobie od 1.8.2010 do 31.12.2010 bolo na Mestský úrad v Žiline podľa evidencie podaných celkom 8 petícií. Petície občanov boli zamerané hlavne na vybudovanie  a úpravu chodníkov, zlepšenie verejného poriadku v nadväznosti na vandalizmus a neprispôsobivé správanie sa niektorých občanov, výrubu drevín, rušenie nočného pokoja.     

Kontrola bola zameraná na preverenie: 
1.	Vedenie evidencie petícií
2.	Analýza posúdenia správnosti a úplnosti podaných a vybavených petícií v súlade s § 4 a § 5 zákona  č. 85/1990 Zb. o petičnom práve
3.	Vybavovanie petícií v súlade s § 5 ods. 7 zákona č. 85/1990 Zb. o petičnom práve
4.	Záver 

Kontrolou bolo zistené nasledovné:
1.	Vedenie centrálnej evidencie petícií    
Zamestnanci podateľne a klientského centra prijímajú zásielky, žiadosti a podania, ktoré boli úradu doručené alebo ich prevzal zamestnanec úradu osobne a sú adresované úradu. Mestský úrad vedie jeden centrálny registratúrny denník v elektronickej podobe, v module ISS. (Informačný systém samosprávy). V súlade s Čl. 6 ods. 1 Registratúrneho poriadku, evidenciu doručených záznamov v registratúrnom denníku vykonáva zamestnanec sekretariátu, kde sú uvedené povinné údaje podľa Čl. 6 ods. 2 Registratúrneho denníka. Prevzatie registratúrnych záznamov zo sekretariátu potvrdí svojim podpisom administratívny zamestnanec. Aby sa sprehľadnila evidencia prijatých a vybavených petícií, je na referáte sťažností a petícií vedená  samostatná centrálna evidencia petícií,  ktorá je oddelená od všetkých ostatných záznamov. Na základe predloženej  evidencie petícií od zodpovedného pracovníka referátu sťažností a petícií je potrebné uviesť, že evidencia prijatých petícií je evidovaná chronologicky za sebou,  podľa dátumu prijatia záznamu z registratúrneho strediska. Jednotlivé spisové zložky podaných petícií sú označené poradovým číslom, určeným chronologickým radom čísel evidencie petícií. V súvislosti s evidenciou petícií je potrebné dať do pozornosti, že petície označené poradovým číslom určeným z  evidencie petícií 19/7 a 20/8 boli z registratúrneho strediska odstúpené priamo vecne príslušnému odboru na vybavenie a do evidencie petícií boli zaregistrované dodatočne. V prípade, že by sa takýto postup aj v budúcnosti opakoval, znamenalo by to, že evidencia petícií by sa minula účinku, čo by malo za následok, že pri vyhodnocovaní štatistických údajov, koľko bolo na mestskom úrade v Žiline prijatých a vybavených petícií, by štatisticky nemusel byť presný. 

2.	Analýza posúdenia správnosti a úplnosti podaných a vybavených petícií v súlade s§ 4 a § 5 zákona  č. 85/1990 Zb. o petičnom práve 
Vo výkone petičného práva sa nesmie nikomu brániť a samotný výkon práva nesmie byť na ujmu. Petíciou sa však nesmie zasahovať do nezávislosti súdu, k porušovaniu ústavy, zákonov a právne záväzných aktov. V druhom polroku bolo v centrálnej evidencii zaevidovaných celkom 8 podaní. Na základe vyhodnotenia formálnej stránky jednotlivých podaní, ktoré boli označené ako petícia a boli evidované v centrálnej evidencii petícií  je potrebné uviesť, že iba v jednom prípade petícia obsahovala všetky náležitosti tak,  ako je to uvedené v § 4 ods. 1 a ods. 4 zákona č. 85/1990 Zb. o petičnom  práve. 
Na zostavenie petície, obstarania podpisov pod ňu a doručenie petície orgánu verejnej správy môžu osoby podávajúce petíciu vytvoriť petičný výbor. Tento výbor nie je právnickou osobou. Členovia petičného výboru (najmenej traja) sú povinní určiť osobu, ktorá dovŕšila vek 18 rokov a bude ich zastupovať v styku s orgánom verejnej správy (§ 3 zákona č. 85/1990 Zb. o petičnom práve).   

Kontrolou bolo zistené:
§ 4 – zhromažďovanie podpisov pod petíciu
V štyroch prípadoch na petičných hárkoch nie je uvedená úplná adresa osôb, ktoré svojim podpisom podporujú text petície. Jedná sa o petície označené poradovým číslom 14/2 , 15/3. 19/7 a 20/8.  Podľa § 4 ods. 1 zákona č. 85/1990 Zb. o petičnom práve fyzická osoba musí čitateľne uviesť  svoje meno,  priezvisko a úplnú adresu trvalého pobytu, k čomu následne pripojí aj  svoj podpis. Zákon č. 253/1998 Z.z. o hlásení pobytu občanov SR a registri obyvateľov SR upravuje práva a povinnosti občanov SR pri hlásení ich pobytu, práva a povinnosti obcí pri vedení evidencie pobytu občanov, zriadenie registra obyvateľov SR. Podľa § 11 písm. f) zák. č. 253/1998 Z.z. o hlásení pobytu občanov pre úplnosť trvalého pobytu je potrebné uviesť aj obec pobytu, aby v tomto prípade  bolo možné nespochybniteľne a preukázateľne identifikovať osoby.   
Ak pri vyhodnotení formálnej stránky bolo zistené, že petícia neobsahuje  všetky náležitosti tak, ako to ukladá zákon o petičnom práve, príslušný pracovník referátu sťažností a petícií bezodkladne vyzve osobu, ktorá petíciu podala, aby zistené nedostatky odstránila v lehote, ktorá je mu určená, najneskôr však do 30 pracovných dní od doručenia výzvy s poučením o následku ich neodstránenia. Ak osoba, ktorá petíciu podala v stanovenej lehote nedostatky neodstráni, vecne príslušný referát petíciu odloží (§ 5 ods. 5 zákona č. 85/1990 Zb. o petičnom práve). 

Ak podpisové hárky neobsahujú text petície, musia byť označené tak, aby bolo jasné, aká petícia sa má podporiť podpismi. Na každom číslovanom podpisovom hárku musí byť uvedené meno priezvisko a úplná adresa trvalého pobytu osoby, ktorá je určená na styk s orgánom verejnej správy  (§ 4 ods. 4 zákona č. 85/1990 Zb. o petičnom práve). Kontrolou bolo zistené že pri petícii označenej poradovým číslom 15/3 na podpisových hárkoch nie je dostatočne jasné, akú petíciu občania svojim podpisom podporujú. Na podpisových hárkoch nie je uvedený text petície, ktorý svojimi podpismi občania podporujú, nie je uvedené meno, priezvisko a úplná adresa trvalého pobytu osoby, ktorá je určená na zastupovanie v styku s orgánom verejnej správy.

Ak petíciu podporí väčší počet osôb, musia osoby podávajúce petíciu uviesť pod jej textom počet priložených podpisových hárkov. Podpisové hárky sa musia priebežne číslovať (§ 4 ods. 5 zákona č. 85/1990 Zb. o petičnom práve). Kontrolou spisových zložiek podaných petícií je potrebné uviesť, že podpisové hárky boli riadne číslované. Petície, ktoré obsahujú viac ako jeden podpisový hárok a ak petíciu podporí väčší počet osôb, musia osoby podávajúce petíciu uviesť pod jej textom počet priložených podpisových hárkov. Počet priložených podpisových hárkov nebol uvedený v spisových zložkách podaných  petícií označených poradovým číslom 18/6, 16/4, 15/3. 
Kontrolné zistenie č.1
Tým,  že petície  14/2 , 15/3. 19/7 a 20/8 obsahovali formálne nedostatky (neúplná adresa trvalého pobytu  osôb ktoré svojim podpisom petíciu podporili, na podpisových  hárkoch nebola dostatočne jasná identifikácia, aká petícia sa podpismi podporuje) zo strany administratívneho pracovníka centrálnej evidencie petícií došlo k nesprávnemu prekontrolovaniu formálnej stránky týchto dokumentov, čím nebolo naplnené ustanovenie § 4 ods. 1 a ods. 4 zákona č. 85/1990 Zb. o petičnom práve a nebol uplatnený postup  v súlade s § 5 ods. 5 zákona  č.  85/1990 Zb.  o petičnom práve.    
Kontrolné zistenie č. 2
Tým,  že  petície č. 18/6, 16/4 a 15/3 neobsahovali všetky náležitosti podanej petície tak, ako ukladá § 4 ods. 5 zákona č. 85/1990 Zb.  o petičnom práve a pracovníčka centrálnej evidencie sťažností a petícií bezprostredne nevyzvala osobu, ktorá petíciu podala, aby zistené nedostatky petície v lehote najneskôr do 30 pracovných dní od doručenia výzvy odstránila, s poučením o následku ich neodstránenia, pracovníčka centrálnej evidencie sťažností a petícií nekonala v súlade s § 5 ods. 5 zákona č. 85/1990 Zb.  o petičnom práve. 
  
Podľa stanovisko zodpovednej osoby - postup bol zvolený v záujme operatívneho vybavenia uvedených petícií.

•	   § 5 podanie a vybavenie petície
V súlade s § 5 ods. 1 zák. č. 85/1990 Zb. o petičnom práve petícia musí mať písomnú formu, musí byť označená slovom petícia a musí obsahovať náležitosti, predmet verejného alebo iného spoločného záujmu, meno, priezvisko a adresu trvalého pobytu osoby, ktorá podporuje petíciu a jej podpis. 
Zákon o petičnom práve prešiel niekoľkými úpravami a doplnkami. Posledná úprava predmetného zákona nadobudla účinnosť od 1.7.2010. V súlade s touto úpravou zákon jasne a nespochybniteľne deklaruje, ktoré náležitosti musí petícia obsahovať a kedy sa jedná o petíciu.  V súlade s § 5 ods. 1 zák. č. 85/1990 Zb. o petičnom práve, petícia musí mať písomnú formu a musí byť označená slovom petícia. Na základe analýzy skutkového stavu predloženej evidencie jednotlivých petícií je potrebné uviesť, že pri petícii označenej poradovým číslom č.18/6 sa nejedná o petíciu, ale o žiadosť. Predmetná petícia nie je označená slovom petícia tak, ako je to deklarované v § 5 ods. 1 zák. č.  85/1990 Zb. o petičnom práve. Ďalším nedostatkom, v prípade ak by sa jednalo o petíciu je, že na podpisových hárkoch nie je uvedená úplná adresa trvalého pobytu osôb tak, ako to ukladá § 4 ods. 1 zák. č. 85/1990 Zb. o petičnom práve.  K menu a priezvisku osoby, ktorá petíciu podporuje, musí byť pripojená aj úplná adresa trvalého pobytu každej osoby, čiže aj názov obce. Na petičných hárkoch je uvedené len meno a priezvisko, k čomu je pripojený podpis. Občanom podávajúcim predmetnú žiadosť bolo odoslané stanovisko z prešetrenia žiadosti. 
Vyhodnotenie:
Na základe vyššie uvedených skutočností je potrebné vyhodnotiť, že vecne príslušný pracovník nesprávne posúdil formálnu stránku a náležitosti dokumentu označené v centrálnej evidencii petícií poradovým číslom 18/6, čím nebola splnená podmienka §-u 5 ods. 1 zákona  č. 85/1990 Zb.  o petičnom práve a z toho titulu nemalo  byť  vedené v evidencii petícií.    

3.	Vybavovanie petícií v súlade s § 5 ods. 7 zákona o petičnom práve
Príslušný orgán verejnej  správy je povinný vybaviť petíciu tak, aby sa zistil skutočný stav veci, jeho súlad prípadne rozpor s právnymi predpismi, verejným alebo iným spoločným záujmom. Podľa § 5 ods. 7 zák. č 85/1990 Zb. o petičnom práve výsledok vybavenia petície oznámi písomne vecne príslušný zamestnanec, ktorý petíciu vybavoval,  do 30 pracovných dní od doručenia petície alebo od odstránenia jej nedostatkov petičnému výboru, alebo osobe, ktorá je určená na zastupovanie v styku s orgánom verejnej správy. Ak nemožno vybaviť petíciu v tejto lehote, príslušný orgán verejnej správy písomne oznámi osobe, ktorá petíciu podala, alebo osobe ktorá je poverená na styk s orgánom verejnej správy, že petícia bude vybavená v lehote ďalších 30 pracovných dní. Ak z obsahu petície vyplýva, že petíciu nemožno vybaviť, orgán verejnej správy príslušný na vybavenie petície obsahujúcej žiadosť alebo návrh posúdi jej obsah a zašle písomnú odpoveď spolu s odôvodnením osobe, ktorá petíciu podala alebo osobe určenej na zastupovanie v styku s orgánom verejnej správy v lehote do 30 dní. 
 Na základe kontrolného zisťovania je potrebné uviesť, že v jednom prípade petícia (15/3) nebola vybavená a o výsledku z prešetrenia podanej petície nie sú doložené dokumenty, že občania príslušnej mestskej časti boli o prešetrení informovaní.  Pracovníčka centrálnej evidencie sťažností a petícií petíciu neodstúpila na priame vybavene vecne príslušnému odboru na priame vybavenie. Vzhľadom na skutočnosť, že podaním petície sa neprešetril skutkový stav, jeho súlad, prípadne rozpor s právnymi predpismi ako aj o výsledku prešetrenia podanej petície občania neboli informovaní, došlo k porušeniu § 5 ods. 7 zák. č.  85/1990 Zb. o petičnom práve. Orgán verejnej správy je povinný petíciu  prešetriť a vybaviť ju. Výsledok vybavenia petície mal písomne oznámiť do 30 pracovných dní  od doručenia petície alebo od odstránenia nedostatkov osobe, ktorá petíciu podala alebo osobe určenej na zastupovanie v styku s orgánom verejnej správy.

Kontrolné zistenie č. 3
Tým, že pracovníčka referátu sťažností a petícii neodstúpila petíciu označenú poradovým číslom 15/3 na priame vybavenie vecne príslušnému odboru a podľa spisovej dokumentácie  je zrejmé, že výsledok z prešetrenia a vybavenia petície nebol oznámený do 30 pracovných dní od doručenia petície alebo od odstránenia nedostatkov osobe, ktorá petíciu podala, došlo k porušeniu § 5 ods. 7 zákona  č. 85/1990 Zb.  o petičnom práve.    
 
4.	Záver  
Východiskovým všeobecne záväzným právnym predpisom upravujúcim problematiku vybavovania petícií je zákon č. 85/1990 Zb. o petičnom práve. Úlohou kontrolórky útvaru hlavného kontrolóra v nadväznosti na vykonanie kontroly vedenia evidencie petícií a ich vybavovania bolo zanalyzovať skutkový stav v nadväznosti na ustanovenia platnej legislatívy.

 Na základe zistení skutkového stavu je potrebné uviesť, že za obdobie od 1.8.2010 do 31.12.2010 bolo v centrálnej evidencii zaevidovaných celkom 8 petícií, kde boli vyhodnotené celkom 3 kontrolné zistenia. 

V tejto súvislosti však je potrebné dať do pozornosti, že petície, ktoré boli na mestský úrad v Žiline doručené neobsahovali všetky náležitosti tak, ako to ukladá zákon č. 85/1990 Zb. o petičnom práve. Pri komplexnom hodnotení podávania petícií zo strany občanov je potrebné skonštatovať, že osoby, ktoré petíciu podávajú nie v dostatočnej miere ovládajú zákon č. 85/1990 Zb. o petičnom práve, ktorý jasne stanovuje, aké náležitosti petícia musí obsahovať.   Ak petícia nemá náležitosti, ktoré ukladá zákon č. 85/1990 Zb. o petičnom práve, príslušný orgán verejnej správy  v súlade s § 5 ods. 5 zákon č. 85/1990 Zb. o petičnom práve vyzve osobu, ktorá petíciu podala, aby nedostatky v stanovenej lehote, najneskôr však do 30 pracovných dní od doručenia výzvy odstránila s poučením o následku ich neodstránenia. Ak osoba, ktorá petíciu podala nedostatky neodstráni, orgán verejnej správy petíciu odloží. 
Prihliadnuc na skutkový stav, ktorý bol v čase kontroly z hľadiska jeho prešetrenia   v nadväznosti na predmet petície,  jej obsahovej stránky a dobu vybavenia je potrebné uviesť, že došlo k porušeniu  ustanovení zákona č. 85/1990 Zb. o petičnom práve s prihliadnutím na fakt,  že petičný zákon je jedna z foriem, ktorá umožňuje občanom obracať na  orgány územnej samosprávy, štátne orgány vo veciach verejného alebo iného spoločného záujmu. 

Nedostatok – neplnenie Uznesenia MZ
V závere je potrebné dať do pozornosti skutočnosť, že poslanci mestského zastupiteľstva na  svojom 7. Zasadnutí konaného dňa 27.8.2007 uložili úlohu zabezpečiť sprístupnenie tabuľky evidencie a vybavovania sťažností, žiadostí a petícií na web stránke a dbať na jej aktualizáciu. 
Zverejňovanie a aktualizácia tabuľky o evidencii a vybavovaní sťažností, petícií a žiadostí do 31. 07. 2010 bolo v gescii útvaru, ktorému v zmysle organizačnému poriadku tieto záležitosti prináležali a boli zverejnené.  V súvislosti so zmenou organizačnej štruktúry  od 01. 08. 2010  táto povinnosť prešla na referát sťažností a petícií -   Úsek prednostu MsÚ.  Je potrebné uviesť, že v čase kontroly  prehľad o evidencii a vybavovaní sťažností, žiadostí a petícií sa na  web stránke mesta  neaktualizovala  od posledného zverejnenia k 31. 07. 2010, čo možno  považovať za neplnenie  Uznesenia MZ. 

Odporúčanie: 
Kontrola  odporúča  vypracovať smernicu v podmienkach mesta v Žiline, ktorá by jasne vymedzovala  postup pri evidencii, vybavovaní a prešetrovaní petícií v súlade so zákonom č. 85/1990 Zb. o petičnom práve. 

Súhrn kontrolných zistení: 
1.	Tým,  že petície  14/2 , 15/3. 19/7 a 20/8 obsahovali formálne nedostatky (neúplná adresa trvalého pobytu  osôb ktoré svojim podpisom petíciu podporili, na podpisových  hárkoch nebola dostatočne jasná identifikácia, aká petícia sa podpismi podporuje) zo strany administratívneho pracovníka centrálnej evidencie petícií došlo k nesprávnemu prekontrolovaniu formálnej stránky týchto dokumentov, čím nebolo naplnené ustanovenie § 4 ods. 1 a ods. 4 zákona č. 85/1990 Zb. o petičnom práve a nebol uplatnený postup  v súlade s § 5 ods. 5 zákona  č.  85/1990 Zb.  o petičnom práve.    
2.	Tým,  že  petície č. 18/6, 16/4 a 15/3 neobsahovali všetky náležitosti podanej petície tak, ako ukladá § 4 ods. 5 zákona č. 85/1990 Zb.  o petičnom práve a pracovníčka centrálnej evidencie sťažností a petícií bezprostredne nevyzvala osobu, ktorá petíciu podala, aby zistené nedostatky petície v lehote najneskôr do 30 pracovných dní od doručenia výzvy odstránila, s poučením o následku ich neodstránenia, pracovníčka centrálnej evidencie sťažností a petícií nekonala v súlade s § 5 ods. 5 zákona č. 85/1990 Zb.  o petičnom práve. 
3.	Tým, že pracovníčka referátu sťažností a petícii neodstúpila petíciu označenú poradovým číslom 15/3 na priame vybavenie vecne príslušnému odboru a podľa spisovej dokumentácie  je zrejmé, že výsledok z prešetrenia a vybavenia petície nebol oznámený do 30 pracovných dní od doručenia petície alebo od odstránenia nedostatkov osobe, ktorá petíciu podala, došlo k porušeniu § 5 ods. 7 zákona  č. 85/1990 Zb.  o petičnom práve.    
V čase predkladania správy zodpovední pracovníci sú zaviazaní úlohou kreovať návrh opatrení na odstránenie nedostatkov. 

Poverenie č. 06/2011  -  Správa č. 06/2011
Kontrolovaný subjekt:
Mestský úrad v Žiline + organizácie v zriaďovateľskej pôsobnosti mesta Žilina 
Predmet následnej finančnej kontroly:
Kontrola procesu inventarizácie majetku, záväzkov a rozdielu majetku a záväzkov ku dňu riadnej účtovnej závierky v podmienkach mestskej samosprávy.
Kontrolované obdobie: Rok 2010
Kontrola inventarizácie majetku mesta Žilina za rok 2010 potvrdila, že poukázanie na nedostatky pri kontrolách inventarizácie v minulých obdobiach aj s odporučeniami zo strany kontrolného orgánu- ÚHK mesta Žiliny na ich odstránenie  priniesli  svoj efekt. Celý proces inventarizácie v gescii ÚIK, povinné výstupy z procesu inventarizácie majú neporovnateľne vyššiu odbornú aj výpovednú  úroveň ako v predchádzajúcich obdobiach. V roku 2010 došlo na základe odporučení kontrolného orgánu k zabezpečeniu konkrétne formulovaných postupov pri vypracovaní Príkazu na inventarizáciu ako a aj k posunu pri spracovaní Správy o vykonaní a priebehu inventarizácie, čo je aj dôsledkom zlepšenia odborného prístupu pri evidencii a vymáhaní pohľadávok  u väčšiny správcov. 
Tí správcovia, u ktorých pretrvávajú nedostatky, sú aj so zistenými nedostatkami resp. kontrolnými zisteniami uvedení v správe. Túto kategóriou správcov vecne príslušný odbor musí metodicky usmerniť tak, aby pri inventarizácii k 31.12.2011 sa tieto nedostatky už neopakovali, resp.  vyprecizovať Smernicu primátora Mesta Žilina č.3/2009 o inventarizácii  majetku a záväzkov Mesta Žilina s dôrazom a so zameraním sa na uvedené nedostatky  v správe, vrátane reálneho prevedenia inventarizácie podsúvahových účtov mesta.  
Práca s opravnými položkami a hlavne pochopenie ich významu vo vzťahu k zákonu o účtovníctve, vytvára predpokladal že účtovníctvo mesta je pravdivé a objektívne. Kontrola však dáva do pozornosti druhú stranu tejto reality a to, že pri inventarizácii sa s opravnými položkami pracovalo nedostatočne . Nakoľko výška opravných položiek podľa druhu majetku je dosť vysoká, je nevyhnutné sa jej opodstatnenosťou zaoberať cez jednotlivých správcov už v priebehu účtovného obdobia nakoľko v čase inventarizácie  nie je na to časový priestor
V kontexte predmetu kontroly, kontrola zistené nedostatky a kontrolné zistenia  za MsÚ zosumarizovala do 4 kontrolných zistení.
Zhrnutie kontrolných zistení
Kontrola proces inventarizácie majetku mesta ako je vyššie uvedené preverovala podľa jednotlivých účtov, zistené nedostatky aj kontrolné zistenia uvádzala za každý účet samostatne, avšak z dôvodu opakujúcich sa nedostatkov pri jednotlivých účtoch a z dôvodu, že predmet kontroly  bol u  všetkých účtoch aktív a pasív totožný  a ide o opakujúce sa nedostatky  nenaplnenia ustanovení zákona č.431/2002 Z. z.  ich kontrola  zhrnula do štyroch  kontrolných zistení: 
1.)	Na základe pomenovaných  nedostatkov pri jednotlivých účtoch majetku, záväzkov a rozdielu majetku a záväzkov mesta Žilina neboli v procese inventarizácie k 31. 12. 2010 v plnom rozsahu  aplikované postupy v zmysle § 29 a  § 30 vo vzťahu na naplnenie ustanovenia § 26 ods. 3 a ods. 4 a § 8 a § 7 zákona č. 431/2002 Z. z. o účtovníctve - preukázateľnosť, správnosť, úplnosť a zrozumiteľnosť. 
2.)	Nedostatky zistené pri inventarizácii majetku Mesta Žilina v správe Bytterm a.s. (II. zúčtovací okruhu ) kontrola hodnotí ako nedostatočné zabezpečenie procesu inventarizácie na strane správcu a nedostatočná aplikácia  § 26 ods. 4 zákona  vo vzťahu na § 24 ods. 1 písm. b)  a následne § 8 ods. 1 a 4 zákona č. 431/2002 Z. z. a § 7 ods. 1 písm. c) zákona č. 138/1991 Z. z. o majetku obcí, nakoľko  organizácia, ktorej bol majetok obce zverený do správy  nedostatočne chránila majetok obce a nevyužila všetky právne prostriedky na jeho ochranu vrátane včasného uplatňovania svojich práv a oprávnených záujmov pred príslušnými orgánmi. 
3.)	V prípade účtu 314 poskytnuté prevádzkové preddavky - nie je predmetom vymožiteľnosť pohľadávky z finančného hľadiska ale upozornenie na nenaplnenie § 19 ods. 10 zákona č.523/2004 Z. z., kedy preddavky musia byť finančne zúčtované do konca rozpočtového roka, v ktorom boli poskytnuté, čo podľa vykázanej evidencie nebolo naplnené.                        
4.)	Tým, že došlo k pochybeniu správcu dane - pohľadávok (konkrétne poplatky za komunálny odpad) správca konal len čiastočne – za rok 2009 zasielal výzvy v zmysle zákona č. 511/1992 Zb. o správe daní  len právnickým osobám, pričom výzvy neboli zaslané fyzickým osobám a za rok 2010 výzvy neboli zaslané vôbec a preto nebolo možné konať pre zabezpečenie zásady účtovnej opatrnosti vyplývajúcej z § 26 s využitím § 24 ods.1 písm. b) zákona č.431/2002 Z. z.  -  vytvorenie opravnej položky.

Správa bola prerokovaná so zodpovednými zástupcami kontrolovaného subjektu dňa 17. 06. 2011, pričom v Zápisnici č. 06/2011 z prerokovania Správy č. 06/2011 boli stanovené termíny na určenie návrhu opatrení a na samotné plnenie opatrení,  ako aj určenie zodpovedných osôb.  
Predložené na rokovaní MZ 27. 06. 2011

Poverenie č. 07/2011 -  Správa č. 07/2011
Vykonanie kontroly finančnej kontroly, kontroly hospodárenia s finančnými prostriedkami a zostavenia účtovnej závierky v rozpočtových organizáciách v zriaďovateľskej pôsobnosti mesta
Kontrolované obdobie:  rok 2010
Kontrolovaný subjekt: Centrum voľného času Spektrum, Hurbanova 28,  010 01  Žilina
Zhrnutie kontrolných zistení
Následná finančná kontrola v Centre voľného času Spektrum, Hurbanova 28, Žilina, bola zameraná na preskúmanie splnenia podmienok poskytovania verejných prostriedkov podľa platných VZPP, hospodárne čerpanie verejných prostriedkov pridelených rozpisom rozpočtu na rok 2010 a na posúdenie dodržovania zásady hospodárnosti, efektívnosti a účinnosti čerpania verejných prostriedkov. NFK bola vykonaná v dňoch od 01.03.2010 do 15.04.2010, keď na základe výsledku kontrolovaných skutočností bolo klasifikovaných celkom 13 kontrolných zistení, pri ktorých neboli postupy v súlade so všeobecne záväznými právnymi a internými predpismi pri ich porovnaní so skutočnosťou v kontrolovanom subjekte. 
Správa bola prerokovaná so štatutárnym zástupcom kontrolovaného subjektu a zodpovedným ekonomickým pracovníkom kontrolovaného subjektu dňa 20. 04. 2011, pričom v Zápisnici č. 07/2011 z prerokovania Správy č. 07/2011 boli stanovené termíny na určenie návrhu opatrení a na samotné plnenie opatrení,  ako aj určenie a vyvodenie zodpovednosti za uvedené nedostatky voči zodpovedným osobám.  Kontrolovaný subjekt dňa 30. 05. 2011 (v termíne) doručil na ÚHK vypracované Opatrenia na odstránenie nedostatkov zistených vykonanou NFK. 
Predložené na rokovaní MZ 27. 06. 2011

Poverenie č. 08/2011 – Správa č. 08/2011
Kontrola preverenia prípadu podľa obsahu sťažnosti zo strany Advokátskej kancelárie JUDr. Chlapíka s.r.o. Žilina – Kontroly vykonávané z podnetu o ktorých sa hlavná kontrolórka pri výkone svojej činnosti dozvedela – na požiadanie primátora mesta.
Kontrola bola vykonaná v súlade s Plánom kontrolnej činnosti hlavnej kontrolórky Mesta Žilina na I. polrok 2011 schválený Uznesením č.17/2011 na 2. zasadnutí MZ konanom dňa 24.01.2011  v zmysle zákona NR SR č.502/2001 Z. z. o finančnej kontrole a vnútornom audite a o zmene a doplnení niektorých zákonov, v súlade s príslušnými ustanoveniami zákona č.369/1990 Zb. o obecnom zriadení v znení neskorších predpisov a vydaným poverením č.08/2011  na vykonanie kontroly hlavnou kontrolórkou mesta Žilina zo dňa 02. 03. 2011. 
Kontrola bola vykonaná v súlade s bodom 4. Ostatné kontroly Plánu kontrolnej činnosti hlavnej kontrolórka na I. polrok 2011 – 4.3. Kontroly vykonávané z podnetu na základe poznatkov, o ktorých sa hlavná kontrolórka dozvedela pri výkone kontroly. Podnetom bola sťažnosť občana, ktorú  primátor mesta Ing. Igor Choma zadal preveriť  a vykonať dôslednú kontrolu  prípadu. 
Kontrolovaný subjekt:
Mestský úrad v Žiline – jeho organizačné útvary súčinné pri správe bytového fondu 
Bytterm a.s. – správca bytového fondu mesta Žilina na základe mandátnej zmluvy
Predmet následnej finančnej kontroly:
Kontrola preverenia prípadu podľa obsahu sťažnosti zo strany Advokátskej kancelárie JUDr. Chlapík s r.o., Žilina, došlej na MsÚ v Žiline dňa 02.03.2011pod číslom C-9601- Príloha č. A
Kontrolované obdobie:  Obdobie súvisiace s predmetom kontroly v zmysle sťažnosti
Záver  I. :
Pri konaní Odboru bytového a sociálneho MsÚ  nie je možné poukázať na konanie v rozpore s platnými právnymi predpismi. Je však potrebné uviesť, že VZN č. 10/1993 v znení neskorších zmien aj vzhľadom na jeho dlhoročnú platnosť, vývoj skutočností od roku 1993 do dnešných dní, zmena spoločenskej klímy v oblasti nájomných bytov  nevystihuje dostatočne jasne a nespochybniteľne postupy pri riešení problematiky vlastníctva bytov a nebytových priestorov vo vlastníctve mesta Žilina a úpravou tohto VZN je možné elegantným a výrazným spôsobom dospieť k úprave podmienok v tejto oblasti na území mesta Žilina s cieľom zabezpečiť výraznú ochranu práv a právom chránených záujmov mesta Žilina. 
Je potrebné uviesť, že už v čase zahájenia tohto preverenia, bola vydaná úloha cez poradu vedenia – 2/2009 Preveriť platné VZN 10/1993 a zabezpečiť jeho novelizáciu v zmysle súčasne platných legislatívnych predpisov, z čoho ho je zrejmé, že mnohé slabé miesta tohto VZN  už bolo identifikované a je potrebné aby  táto úloha bola  čo najskôr  naplnená. 
Záver II časti :
Na základe vyššie uvedených skutočností možno uviesť, že základný problém je v tom, či predmetný priestor bol alebo nebol nebytový priestor. Podľa deklarovania  správcu  tento priestor bol vždy využívaný ako byt, avšak v priebehu jeho užívania ako aj pred jeho prevodom neboli urobené úkony súvisiace so zmenou účelu použitia, pričom Správa katastra tento vklad aj povolila aj keď na LV tento priestor bol vedený ako Nebytový priestor. Tento postup  je možné vnímať ako obchádzanie viacerých právnych predpisov, bez toho, že by to orgán verejnej správy – správa katastra spochybnil.  

Na druhej strane je potrebné sa vysporiadať  s aplikovanými postupmi pri prevode vlastníctva k bytu. Ak pripustíme, že hodnotíme prevod vlastníctva k bytu, v tomto momente, ak nemáme bližšie špecifikovaný výraz – doterajší nájomca (stanoviská ministerstiev ešte nie sú doručené)  a VZN č. 10/1993 neurčuje bližšie definované pravidlá postupov pri prevode vlastníctva bytov a nebytových, zo strany kontrolnej skupiny v tomto prípade, okrem   rozporu  či išlo o bytový alebo nebytový priestor,  nie je možné poukázať na zjavný rozpor so zákon. Stanovisko MF SR tento výklad v plnej miere potvrdilo svojim stanoviskom. 

V tomto prípade kontrolná skupina musí poukázať, že vzhľadom na nie dostatočne jasnú a poukazujúc na nie dostatočne aktuálnu legislatívu sa tento prípad javí ako vážny etický a morálny problém, čo v prepojení na § 39 Občianskeho zákonníka č. 40/1964 Zb. môže vyústiť až k tomu, že:  „Neplatný je právny úkon, ktorý svojim obsahom alebo účelom odporuje zákonu alebo ho obchádza alebo sa prieči dobrým mravom.“ 

Odporúčanie:
S okamžitou platnosťou zastaviť prevody vlastníctva k bytom a nebytovým priestorom ako aj zámeny nájmov do termínu schválenia nového VZN, ktoré bude upravovať postupy a procesy, ktoré budú v záujme ochrany práv a právom chránených záujmov mesta Žilina. 
Pri poskytnutí výstupov primátorovi mesta z kontroly primátor mesta akceptuje odporúčanie uvedené vyššie a trvá na tom, aby Odbor právny a majetkový pripravil výzvu na správcu mestského bytového fondu pozastaviť prevody bytov a nebytových priestorov s okamžitou platnosťou do nastavenia nového postupu v zmysle pripravovaného VZN. 

Zhrnutie kontrolných zistení
Tento prípad a spôsob jeho riešenia je odrazom viacerých slabých miest ako na strane vlastníka – nedostatočná kontrola procesov – verifikácia údajov, archivácia dokumentov, vedenia majetku, tak aj na strane správcu mestského bytového fondu  a v neposlednom rade aj nie dostatočne jasnej legislatívy. Schválenie nového VZN je základný kľúč, ktorým sa stanovia podmienky nájmu nájomných bytov v hybridných domoch a podmienky ich prevodu do osobného vlastníctva, čo je nevyhnutným predpokladom k tomu, aby sa vyššie uvedené situácie  a pochybenia pri správe a ochrane  mestského majetku v budúcnosti neopakovali. 
Na základe výsledku kontrolovaných skutočností boli klasifikované 2 kontrolné zistenia. Vzhľadom na všetky vyššie uvedené skutočnosti v časom slede zistených udalostí, môže dôjsť k situácii v prípade správne kvalifikovanej žaloby, že celý prípad Zmluvy o prevode vlastníckych  práv č.2127/10/001/2010 môže vyhlásený za neplatný právny úkon, s poukazom, že svojim obsahom alebo účelom odporuje zákonu alebo obchádza alebo sa prieči dobrým mravom  v zmysle § 39 zákona č. 40/1964 Z. z. Občianskeho zákonníka. 
1.	VZN č. 10/1993, ktoré je využívané v podmienkach mesta Žilina pri prevode a odpredaji mestských bytov a nebytových priestorov do osobného vlastníctva fyzických osôb, ktoré bolo v roku 1993 vypracované vo vzťahu na účinnosť zákona 182/1993 Z. z. o vlastníctve bytov a nebytových priestorov nie dostatočne odráža súčasný stav v nájomných vzťahoch tejto kategórie bytov a nie sú nastavené dostatočne jasne a nespochybniteľne postupy pri riešení problematiky prevodov bytov a nebytových priestorov, čím sa  vytvára priestor na jeho rôznorodé aplikovanie.  Zodpovední: pracovníci OSB a OPaM MsÚ v Žiline
2.	Zo strany zodpovedných osôb  a správcu mestského bytového fondu  neboli urobené úkony, ktoré by viedli k odstráneniu nezrovnalostí, ktoré boli medzi stavom skutočným a stavom právnym, vedeným na LV č. 5373 a to buď formou rozporového konania na správe katastra o urovnaní nesprávne vedeného zápisu pripadne zabezpečiť kroky na zmenu účelu využitia priestorov podľa  vyhlášky č. 453/2000 Z. z. MŽP, ktorou sa vykonávajú niektoré ustanovenia stavebného zákona č. 50/1976 Z. z., a následne pokračovalo konaním, ktoré nebolo plne v súlade s platnými právnymi predpismi, nakoľko pri odpredaji  majetku mesta, ktorý bol v čase predaja na LV č. 5373 evidovaný ako nebytový priestor, bol tento predávaný ako byt. Zodpovední: Správca mestského bytového fondu v spolupráci so zodpovednými osobami za evidenciu majetku na MsÚ v Žiline. 

Odporúčania do VZN:
1.	Preveriť všetky nájmy v nájomných bytoch vo vlastníctve mesta, ktoré sa nachádzajú v bytových domoch, kde je viac ako 50 % bytov v osobnom vlastníctve (v hybridných domoch)  –  v členení  prvonájomca  ako aj nájomcov ďalší  v poradí
2.	Zaslať výzvy na možnosť podania žiadosti na odkúpenie bytu za zostatkovú cenu, ak spĺňajú všetky ďalšie náležitosti v zmysle zákona
3.	Vo VZN stanoviť lehotu na prechodné obdobie s možnosťou odkúpenia bytu v zmysle zákona č. 182/1993 Z. z. o vlastníctve bytov a nebytových priestorov 
4.	Odstrániť diskrimináciu medzi nájomnými bytmi v dobe trvania nájomného vzťahu
Platné VZN č. 10/1993 upravuje podmienky o správe, údržbe, vlastníctve, užívaní a o odpredaji obecných bytov, nebytových priestorov v bytovom dome a vytváraní bytových spoločenstiev, pričom doba nájmu býva stanovená na dobu neurčitú. 
Platné VZN č.11/2007 a VZN č.1/2008 stanovujú podmienky a spôsob  na prideľovanie len nájomných bytov a bytov s nižším štandardom pre sociálne slabšiu vrstvu obyvateľov, na ktorých výstavbu boli použité prostriedky zo Štátneho fondu rozvoja bývania a dotácia Ministerstva výstavby a regionálneho rozvoja. Pri tejto kategórii bytov je stanovená všeobecná doba nájmu na dobu určitú s podmienkou preverenia splnenia podmienok na opätovné obnovenie nájomnej zmluvy. 
Tento stav poukazuje na dve kategórie doby trvania nájmu (doba neurčitá a doba určitá), ktoré vytvárajú základný predpoklad na vnímanie týchto skutočnosti ako možnú diskrimináciu určitej kategórie nájomníkov.
5.	Vo VZN následne upraviť riešenie uvoľnených nájomných bytov, ktoré sa nachádzajú v odpredaných domoch  využitím možnosti ich odpredaja formou dražby resp. stanovenie ceny na základe znaleckého  posudku s následným odpredajom, prípadne obnovením doby nájmu avšak len na dobu určitú. 
6.	Určiť podmienky na  prideľovanie, užívanie a ukončenie nájmu v nájomných bytoch vo vlastníctve mesta.
Správa bola prerokovaná so zodpovednými zástupcami kontrolovaného subjektu, pričom v Zápisnici č. 08/2011 z prerokovania Správy č. 08/2011 boli stanovené termíny na určenie návrhu opatrení a na samotné plnenie opatrení,  ako aj určenie a vyvodenie zodpovednosti za uvedené nedostatky voči zodpovedným osobám.  
Predložené na rokovaní MZ 27. 06. 2011

Poverenie č. 09/2011 – Správa č. 09/2011
Vykonanie následnej finančnej kontroly, kontroly hospodárenia s finančnými prostriedkami a zostavenia účtovnej závierky v rozpočtových organizáciách v zriaďovateľskej pôsobnosti mesta
Kontrolovaný subjekt: Základná škola, Hollého 66,  010 01  Žilina
Kontrolované obdobie:  Rok 2010
Zhrnutie kontrolných zistení
Následná finančná kontrola v Základnej škole, Hollého 66, Žilina, bola zameraná na preskúmanie splnenia podmienok poskytovania verejných prostriedkov podľa platných VZPP, hospodárne čerpanie verejných prostriedkov pridelených rozpisom rozpočtu na rok 2010 a na posúdenie dodržovania zásady hospodárnosti, efektívnosti a účinnosti čerpania verejných prostriedkov. NFK bola vykonaná v dňoch od 23.03.2010 do 14.04.2010, keď na základe výsledku kontrolovaných skutočností bolo klasifikovaných celkom 9 kontrolných zistení, pri ktorých neboli postupy v súlade so všeobecne záväznými právnymi a internými predpismi pri ich porovnaní so skutočnosťou v kontrolovanom subjekte. 
Správa bola prerokovaná so štatutárnym zástupcom kontrolovaného subjektu aj za účasti jeho zástupkyne dňa 18. 04. 2011, pričom v Zápisnici č. 09/2011 z prerokovania Správy č. 09/2011 boli stanovené termíny na určenie návrhu opatrení a na samotné plnenie opatrení,  ako aj určenie a vyvodenie zodpovednosti za uvedené nedostatky voči zodpovedným osobám.  Kontrolovaný subjekt dňa 11. 05. 2011 (v termíne) doručil na ÚHK vypracované Opatrenia na odstránenie nedostatkov zistených vykonanou NFK.
Predložené na rokovaní MZ 27. 06. 2011

Poverenie č. 10/2011 
Kontrola aktuálnosti vybraných platných Všeobecne záväzných nariadení Mesta Žilina
Kontrolovaný subjekt – Mesto Žilina – MsÚ v Žiline
Kontrolované obdobie – VZN platné do zahájenia výkonu kontroly
Kontrola je vykonaná v zmysle poverenia, je pripravená Správa, pričom hlavná kontrolórka vzhľadom na rozsiahlosť a vážnosť problematiky rozhodla o doplnení  kontrolnej skupiny ešte v štádiu prebiehania kontroly o nového člena (kontrolu robila iba jedna pracovníčka) za účelom ešte preverenia skutočností súvisiacich s predmetom a nálezom kontroly, ako aj ďalšieho nezávislého pohľadu na danú problematiku a v záujme správneho vyhodnotenia situácie a  kontrolných zistení. 
Vedúcou kontrolnej skupiny bude Mgr. Hellová Eva – kontrolórka ÚHK MsÚ v Žiline, pracovníčka určená v zmysle Poverenia č. 10/2011  a novým členom kontrolnej skupiny bude PhDr. Rastislav Lettrich – kontrolór ÚHK MsÚ v Žiline. 
Dôvodom tohto rozhodnutia – rozšíriť kontrolnú skupinu je aj obtiažnosť problematiky a právnej rôznorodosti, ktorá je predmetom preverovania a to aj bez podpory odborníkov s právnym vzdelaním v kolektíve pracovníkov  na ÚHK,  čo si vyžaduje dostatočný časový priestor pre správne posúdenie a následne vyhodnotenie situácie a vzájomné vykonzultovanie sporných situácií. Dosiahnutie tohto cieľa  z úrovne  jedného pracovníka nie je možné dosiahnuť  a v záujme maximálneho eliminovania  rizík   subjektívneho hodnotenia a získania  objektívneho posúdenia stavu je kontrolná skupina doplnená. 
S poukazom na skutočnosť, že pracovný kolektív ÚHK MsÚ bol posilnený o ďalšieho kolegu, ktorý po absolvovaní základného praktického zácviku na výkon kontroly môže byť podporou pre objektivizáciu výstupov, hlavná kontrolórka vydala Dodatok č. 1 k Povereniu č. 10/2011, aby boli splnené podmienky pre výkon kontroly. 

Poverenie č. 11/2011 
Kontrola príjmovej časti rozpočtu – poplatok za komunálny odpad so zameraním na PO a FO podnikateľ
Kontrolovaný subjekt – Mesto Žilina – MsÚ v Žiline
Kontrolované obdobie – rok 2009 – 2010
Kontrola bola zahájená a prebieha, správa je spracovaná a v štádiu prerokovávania.

Poverenie č. 12/2011 -  Správa č. 12/2011
Kontrolovaný subjekt:
Mesto Žilina a obchodné spoločnosti a iné právnické osoby s majetkovou účasťou mesta
Predmet následnej finančnej kontroly:
Kontrola správnosti vedenia majetkového podielu mesta vo všetkých obchodných spoločnostiach a iných právnických osobách k 31. 12. 2010 – porovnanie účtovného stavu s výpisom z OR.
Kontrolované obdobie:  k 31. 12. 2010
Zhrnutie kontrolných zistení
Vykonaná následná finančná kontrola bola zameraná na kontrolu správnosti vedenia majetkového podielu Mesta Žilina vo všetkých obchodných spoločnostiach a iných právnických osobách k 31. 12. 2010 – na porovnanie účtovného stavu s údajmi uvedenými na úplných výpisoch z OR SR. NFK bola vykonaná v dňoch od 27. 04. 2011 do 31. 05. 2011, keď na základe výsledku kontrolovaných skutočností bolo klasifikované 1 kontrolné zistenie, pri ktorom neboli postupy v súlade so všeobecne záväznými právnymi predpismi pri ich porovnaní so skutočnosťou v kontrolovanom subjekte. 
1.	Tým, že kontrolovaný subjekt nemá žiadne doklady a informácie o činnosti danej spoločnosti ako aj informácie a podklady o spôsobe hospodárenia a nakladania s majetkom, ktorý Mesto Žilina vložilo do základného imania uvedenej spoločnosti a tým, že v dokumentácii kontrolovaného subjektu Mesto nemá archivované žiadne doklady preukazujúce výšku majetkového podielu Mesta Žilina v uvedenej spoločnosti, došlo k porušeniu § 7 ods. 2 zákona SNR č. 138/1991 Zb. o majetku obcí a § 6 ods. 1 a 2 a § 8 ods. 1 a 4 zákona NR SR č. 431/2002 Z. z. o účtovníctve.

Správa bola prerokovaná so zodpovednými zástupcami kontrolovaného subjektu, pričom v Zápisnici č. 12/2011 z prerokovania Správy č. 12/2011 boli stanovené termíny na určenie návrhu opatrení a na samotné plnenie opatrení. 
Predložené na rokovaní MZ 27. 06. 2011

Poverenie č. 13/2011 – Správa č. 14/2011
Vykonanie následnej finančnej kontroly, kontroly hospodárenia s finančnými prostriedkami a zostavenia účtovnej závierky v rozpočtových organizáciách v zriaďovateľskej pôsobnosti mesta
Kontrolovaný subjekt:   Základná škola, Námestie mladosti 1,  010 15  Žilina
Kontrolované obdobie:  Rok 2010
Kontrola bola zahájená a prebieha

Poverenie č. 14/2011  -  Správa č. 14/2011
Kontrolovaný subjekt:  Mesto Žilina – Mestský úrad v Žiline –správcovia pohľadávok a vecne príslušné organizačné útvary
Predmet následnej finančnej kontroly:  Kontrola evidencie a vymáhania pohľadávok podľa jednotlivých pohľadávkových účtov za rok 2010
Kontrolované obdobie:  Rok 2010 
Následnou finančnou kontrolou pohľadávok kontrola mala preveriť ako je v praxi na strane správcov pohľadávok a následne  na strane OPaM využívaný, aplikovaný a dodržiavaný postup pri ich vymáhaní v zmysle platnej Smernice  č.1/2009 prednostu Mestského úradu v Žiline o vymáhaní pohľadávok mesta Žilina, ktorá nadobudla účinnosť dňa 1.12.2009. Nakoľko časovým obdobím kontroly bol rok 2010, kontrola nedostatky, ktoré počas výkonu kontroly zistila zhrnula do 4 kontrolných zistení a ostatné nedostatky hodnotí ako administratívne nedostatky, ktoré nemali zásadne negatívny vplyv a dopad na  skutočnosti pri aplikácii Smernice v praxi.  Popísané skutočnosti a nedostatky uvedené za každým pohľadávkovým  účtom  nemajú vždy charakter kontrolného zistenia. Ide o pomenovanie nedostatkov alebo prípadov a skutočností, ktoré pri dodržaní postupov uvedených v smernici na strane správcu aj s odporúčaniami kontrolného orgánu môžu byť  v zúčtovacom období roku 2011 eliminované. 
Zhrnutie kontrolných zistení: 
1.	Historická genéza pohľadávky „Exekútorský úrad“, ktorá má svoje historické začiatky v roku 1991, následný proces rozporovania z pohľadu jej nárokovateľnosti zo strany veriteľov a skutočnosť, že ani v roku 2011 tento proces nie je uzavretý, vyššie uvedené zistenia  kontrola hodnotí v čase vzniku predmetnej  pohľadávky  ako nedostatočnú ochranu majetku obce  v zmysle zákona č. 138/1991 Zb. o majetku obcí  bez možnosti ovplyvnenia jej výsledku ako aj priebehu súčasného stavu - súdneho sporu  zo strany zodpovedných pracovníkov mesta Žilina – vo veci prebieha konanie. 
2.	Odstúpenie pohľadávok na vymáhanie OMaP  nebolo zo strany správcu pohľadávok postupované plne v zmysle čl. 3 ods. 2 Smernice č. 1/2009 t.j. po márnom uplynutí náhradného termínu, ale až v mesiaci február 2011.                                                      
3.	V kategórii pohľadávok „podnikov v likvidácii“ kontrola zistené skutočnosti hodnotí ako porušenie § 8, § 10, § 32 zákona č. 431/2002 Z. z. o účtovníctve z dôvodu nepreukázateľnosti účtovných záznamov a účtovných dokladov, porušenie § 7 ods.1 a 2 ods. c) zákona č. 138/1991 Z.z. o majetku obcí, nakoľko neboli dostatočne využívané a využité právne prostriedky na ochranu majetku mesta a Zásad hospodárenia a nakladania s majetkom mesta Žilina, nakoľko mesto nedostatočne vykonávalo právo správy a hospodárenia s pohľadávkami pri ich včasnom uplatňovaní a vymáhaní. 
4.	Kontrola poukazuje na skutočnosť že v prípade účtu-314 poskytnuté prevádzkové preddavky nie je predmetom riešenia tejto pohľadávky jej vymožiteľnosť z finančného hľadiska, ale otázka účtovných postupov a  nenaplnenia § 19 ods. 10 zákona č. 523/2004 Z. z., kedy preddavky musia byť finančne zúčtované do konca rozpočtového roka, v ktorom boli poskytnuté.          
Správa bola prerokovaná so zodpovednými zástupcami kontrolovaného subjektu, pričom v Zápisnici č. 14/2011 z prerokovania Správy č. 14/2011 boli stanovené termíny na určenie návrhu opatrení a na samotné plnenie opatrení. 
Predložené na rokovaní MZ 27. 06. 2011
Poverenie č. 15/2011  -  Správa č. 15/2011
Kontrolovaný subjekt: Mesto Žilina – Mestský úrad v Žiline – príslušné organizačné útvary
Predmet následnej finančnej kontroly: Kontrola  plnenia Opatrení, ktoré boli prijaté ba mimoriadnom zasadnutí MZ v Žiline dňa 16.07.2010 uznesením č.77/2010 pri schvaľovaní Záverečného účtu mesta Žilina za rok 2009
Kontrolované obdobie:   Rok 2010 
Záver   -   Vyhodnotenie splnenia opatrení:
Pri opatrení č. 1, 2, 3, 6, a 7 bolo konštatované splnenie čiastočné
Pri opatrení č. 4, kde bolo formulovaných 6 dielčich opatrení bolo 1 opatrenie splnené, 4 boli splnené čiastočne a 1 opatrenie nebolo splnené
Pri opatrení č. 5 boli formulované 2 dielčie opatrenia, z ktorých 1 bolo splnené a 1 bolo splnené čiastočne. 
Správa bola prerokovaná so zodpovednými zástupcami kontrolovaného subjektu, pričom v Zápisnici č. 14/2011 z prerokovania Správy č. 14/2011 boli stanovené termíny na určenie návrhu opatrení a na samotné plnenie opatrení. 
Predložené na rokovaní MZ 27. 06. 2011

Poverenie č. 16/2011  
Kontrola plnenia uznesení
Kontrola zahájená prebieha

Poverenie č. 17/2011  
Kontrola hospodárenia s majetkom mesta v podmienkach mestskej samosprávy v Zmysle zása hospodárenia s majetkom mesta Žilina v priebehu roku 2010
Kontrola prebieha

Poverenie č. 18/2011  
Kontrola v zmysle Uznesenia č. 106/2010
Kontrola prebieha

Poverenie č. 19/2011 
Kontrola inventarizácie majetku, záväzkov, rozdielu majetku a záväzkov ku dňu riadnej účtovnej závierky – k 31. 12. 2010 vo vybranej rozpočtovej  alebo príspevkovej organizácii mesta Žilina
Kontrola prebieha

Poverenie č. 20/2011 
Kontrola hospodárenia a zostavenia účtovnej závierky v rozpočtových organizáciách v zriaďovateľskej pôsobnosti mesta – ZŠ Budatín – na základe podnetu a požiadavky
Kontrola prebieha

Poverenie č. 21/2011 
Kontrola vedenia evidencie petícií a ich vybavovanie  vo vybraných rozpočtových alebo príspevkových organizáciách mesta Žilina
Kontrola prebieha

Poverenie č. 22/2011 
Kontrola uplatňovania právneho predpisu č. 546/2010 Z. z. a internej Smernice primátora Mesta Žilina č. 1/2011 a 6/2011 o povinnom zverejňovaní zmlúv, objednávok a faktúr

Poverenie č. 23/2011
Predmet pravidelnej následnej kontroly:
Kontrola plnenia opatrení prijatých na odstránenie nedostatkov zistených pri kontrole v zmysle Správy č. 01/2010. 
Kontrolovaný subjekt:
Základná škola, Lichardova 24, 010 01 Žilina
Kontrolované obdobie:
Rok 2010 – 2011 – náhodným výberom podľa prijatých opatrení

Cieľom vykonanej kontroly bolo preveriť plnenie opatrení na odstránenie zistených nedostatkov prijatých na základe NFK a kontroly hospodárenia vykonanej v roku 2010 v Základnej škole, Lichardova 24, 010 01 Žilina.

Predmetom pravidelnej následnej kontroly bola:
1.	Analýza stavu následne po ukončení kontroly
2.	Vykonanie kontroly plnenia opatrení prijatých na odstránenie nedostatkov zistených pri kontrole v zmysle Správy č. 01/2010

1.	Analýza stavu následne po ukončení kontroly:
Z vykonanej NFK a kontroly hospodárenia v ZŠ, Lichardova 24, 010 01 Žilina bola vypracovaná Správa č. 01/2010. Správa o výsledku NFK bola s kontrolovaným subjektom prerokovaná dňa 25.02.2010. S obsahom správy bol oboznámený štatutárny zástupca kontrolovaného subjektu – vtedajší riaditeľ ZŠ p. Mgr. Roman Horniaček, PhD.. V zápisnici o prerokovaní Správy č. 01/2010 z vykonanej kontroly boli pre kontrolovaný subjekt uložené nasledovné lehoty:
•	v termíne do 12.03.2010 prijať opatrenia na nápravu nedostatkov zistených NFK a na odstránenie príčin ich vzniku a predložiť ich kontrolnému orgánu,
•	v termíne do 30.04.2010 predložiť ÚHK písomnú správu o splnení opatrení prijatých na nápravu nedostatkov zistených NFK a o odstránení príčin ich vzniku. 

Opatrenia prijaté na odstránenie nedostatkov zistených vykonanou NFK boli na Útvar hlavného kontrolóra doručené dňa 09.03.2010. Termín na predloženie opatrení prijatých na nápravu nedostatkov zistených NFK a na odstránenie príčin ich vzniku, stanovený kontrolným orgánom v zápisnici o prerokovaní Správy č. 01/2010, bol dodržaný. Následne však kontrolovaný subjekt dňa 15.03.2010 doručil na Útvar hlavného kontrolóra opravu a doplnenie prvotne prijatých a doručených opatrení. Uvedené, následne dňa 15.03.2010 doručené, opatrenia prijaté na odstránenie nedostatkov, kontrolný orgán považuje, pre účely výkonu tejto pravidelnej následnej kontroly, za záväzné. Kontrolovaný subjekt prijal na odstránenie zistených nedostatkov spolu 11 opatrení.     

Kontrolovaný subjekt mal v termíne do 30.04.2010 predložiť kontrolnému orgánu písomnú správu o splnení opatrení prijatých na nápravu nedostatkov zistených NFK a o odstránení príčin ich vzniku. Termín na predloženie správy o splnení prijatých opatrení, stanovený kontrolným orgánom v zápisnici o prerokovaní Správy č. 01/2010, nebol dodržaný. Predmetná správa bola na Útvar hlavného kontrolóra doručená až dňa 03.05.2010. Na základe skutočností uvedených v Zápisnici z pracovnej porady vedenia ZŠ konanej dňa 30.03.2010, ktorá bola zo strany kontrolovaného subjektu pripojená k predloženej písomnej správe o splnení opatrení prijatých na nápravu nedostatkov zistených NFK a o odstránení príčin ich vzniku, uvedený termín nebol zo strany kontrolovaného subjektu dodržaný z objektívnych dôvodov, keďže kontrolovaný subjekt, pre potreby odstránenia existujúcich nedostatkov a tým aj pre potreby splnenia prijatých opatrení, ešte riešil možnosť skontaktovania sa s Lyžiarskym klubom snowparadise, Veľká Rača, Oščadnica za účelom následného odoslania výzvy na uhradenie dlžnej čiastky za prenájom telocvične. 

K vyššie uvedenej písomnej správe o splnení opatrení prijatých na nápravu nedostatkov zistených NFK a o odstránení príčin ich vzniku kontrolovaný subjekt priložil aj doklady preukazujúce splnenie prijatých opatrení. 

Prílohu predmetnej písomnej správy o splnení opatrení tvorili nasledovné dokumenty:
•	Zápisnica z pracovnej porady vedenia ZŠ konanej dňa 30.03.2010 a prezenčná listina z predmetnej pracovnej porady, 
•	Smernica č. 1/2009 o vykonávaní predbežnej, priebežnej a následnej finančnej kontroly zo dňa 31.03.2010, 
•	Vzor nájomnej zmluvy, ktorý, v zmysle písomnej správy o splnení opatrení, tvoril prílohu Smernice ZŠ č. 7 o podmienkach prenájmu a bol vytvorený za účelom odstránenia zmätočných aplikácií, 
•	Smernica č. 4/2009 o spôsobe vedenia účtovnej dokumentácie zo dňa 31.03.2010, 
•	Preukázanie podania výzvy na vyrovnanie, resp. vysvetlenie schodku zodpovednému štatutárovi ZŠ v školskom roku 2008/2009 – Mgr. S. Sklenárovej, 
•	Preukázanie podania výzvy na vyrovnanie, resp. vysvetlenie schodku pracovníkovi  zodpovednému za vedenie účtovníctva a vykonávanie PFK v ZŠ v školskom roku 2008/2009 – p. J. Frátrikovej,
•	Preukázanie podania výzvy na zaplatenie prenájmu telocvične ZŠ, Lichardova 24, Žilina za obdobie od 01.09.2008 – 31.05.2009, v zmysle zmluvy č. 08/0809 uzatvorenej medzi zmluvnými stranami – ZŠ a Lyžiarskym klubom snowparadise, Veľká Rača, Oščadnica. 
•	Preukázanie podania výzvy na zaplatenie prenájmu telocvične ZŠ, Lichardova 24, Žilina za obdobie od 01.03.2008 – 30.06.2008, v zmysle zmluvy č. 09/0708 a za obdobie od 01.01.2009 – 30.06.2009, v zmysle zmluvy č. 04/0809, ktoré boli  uzatvorené medzi zmluvnými stranami – ZŠ a ELTECO, a. s., Rosinská cesta 15, Žilina. 
•	Preukázanie zaplatenia zvyšku dlžnej sumy zo strany prenajímateľa priestorov ZŠ – Jozefa Janitsa vo výške 190,- €. 

2.	Vykonanie kontroly plnenia opatrení prijatých na odstránenie nedostatkov zistených pri kontrole v zmysle Správy č. 01/2010

1.	Opatrenia k bodu C.1 - Dodávateľské faktúry:
       Opatrenie č. 1:
A.	„Doplníme do smerníc a zvýrazníme potrebu dokladovania objednávok na opodstatnenosť  fakturovaných skutočností.“
       Zodpovedný: riaditeľ školy Mgr. R. Horniaček, PhD.
B.	„Poučiť zodpovedných zamestnancov – pracovná porada vedenia školy s ekonómkou  školy.“
      Zodpovedná: zástupkyňa riaditeľa školy Mgr. I. Michulková
Plnenie:
Kontrola preverila upravenie potreby dokladovania opodstatnenosti fakturovaných hospodárskych operácií prostredníctvom vystavovania objednávok a ich následného pripájania k súvisiacim účtovným dokladom, v súvisiacich vnútorných smerniciach ZŠ. Uvedené skutočnosti mala ZŠ upravené v Smernici č. 4/2009 o spôsobe vedenia účtovnej dokumentácie zo dňa 01.07.2009, ktorá však bola dňa 31.03.2010, teda po ukončení NFK a kontroly hospodárenia vykonanej v ZŠ začiatkom roku 2010, aktualizovaná. Potrebu dokladovania opodstatnenosti fakturovaných hospodárskych operácií prostredníctvom vystavovania objednávok a ich následného pripájania k súvisiacim účtovným dokladom, mal kontrolovaný subjekt upravenú konkrétne v časti Evidencia došlých faktúr, v ods. 3 tejto vnútornej smernice. Predmetná vnútorná smernica bola dňa 01.01.2011, po nástupe do funkcie nového štatutárneho zástupcu ZŠ, aktualizovaná a teda s účinnosťou od 01.01.2011 má kontrolovaný subjekt vyššie uvedené skutočnosti upravené v Smernici č. 01/2011 o spôsobe vedenia účtovnej dokumentácie, konkrétne v časti Overovanie došlých faktúr, v ods. 3 tejto vnútornej smernice. Uvedená vnútorná smernica č. 01/2011 zrušila Smernicu č. 04/2009 o spôsobe vedenia účtovnej dokumentácie zo dňa 01.07.2009. (Príloha č. 3)
O potrebe dokladovania opodstatnenosti fakturovaných hospodárskych operácií prostredníctvom vystavovania objednávok a ich následného pripájania k súvisiacim účtovným dokladom boli oboznámení všetci zodpovední zamestnanci ZŠ, o čom kontrolovaný subjekt vypracoval Zápisnicu z pracovnej porady vedenia ZŠ konanej dňa 30.03.2010, ktorej súčasťou bola aj prezenčná listina. Predmetná zápisnica bola kontrolnému orgánu doručená ako jedna z príloh predloženej písomnej správy o splnení opatrení prijatých na odstránenie nedostatkov za účelom preukázania splnenia vyššie uvedeného opatrenia. Kontrolovaný subjekt uvedený dokument predložil kontrolnému orgánu aj v čase výkonu tejto pravidelnej následnej kontroly. (Príloha č. 4)
Kontrola v rámci tejto pravidelnej následnej kontroly preverila aj tú skutočnosť, či kontrolovaný subjekt odo dňa prevzatia Správy č. 01/2010 o výsledku NFK zo dňa 25.02.2010 zabezpečil vo svojej organizácii nastavenie systému pripájania všetkých účtovných dokladov, ozrejmujúcich opodstatnenosť finančnej operácie, k dodávateľským faktúram (objednávky, zmluvy uzatvorené medzi zmluvnými stranami a pod.) v zmysle vyššie uvedených vnútorných predpisov. 

Kontrola preverila náhodným výberom plnenie prijatého opatrenia pri nižšie uvedených dodávateľských faktúrach:
•	DF č. 23/2011 zo dňa 01.02.2011  – bola pripojená objednávka zo dňa 31.01.2011, na ktorej však absentovalo samostatné číslovanie v rámci evidencie objednávok, nebolo uvedené množstvo, cena, príp. finančný limit a dodacia lehota, 
•	DF č. 21/2011 zo dňa 02.02.2011  – zmluva uzatvorená medzi zmluvnými stranami bola založená v registri platných zmlúv,
•	DF č. 25/2011 zo dňa 02.02.2011 – bola pripojená objednávka zo dňa 02.02.2011, na ktorej však absentovalo samostatné číslovanie v rámci evidencie objednávok, nebolo uvedené množstvo, cena, príp. finančný limit a dodacia lehota, 
•	DF č. 273/2010 zo dňa 17.12.2010  – bola pripojená objednávka zo dňa 10.12.2010, na ktorej však absentovalo samostatné číslovanie v rámci evidencie objednávok, nebola uvedená cena, príp. finančný limit a dodacia lehota, 
•	DF č. 274/2010 zo dňa 13.12.2010  – bola pripojená objednávka zo dňa 01.12.2010, na ktorej však nebola uvedená cena, príp. finančný limit a dodacia lehota.
           (Príloha č. 5)

1. Nedostatok
Kontrolovaný subjekt, v rámci tohto prijatého opatrenia a v rámci vyššie uvedených prekontrolovaných DF, zabezpečil dokladovanie opodstatnenosti týchto fakturovaných hospodárskych operácií prostredníctvom vystavovania objednávok a ich následného pripájania k súvisiacim účtovným dokladom, príp. zmluvy uzatvorené medzi zmluvnými stranami, vzťahujúce sa k DF, boli založené v registri platných zmlúv. 
Objednávky vystavené zo strany kontrolovaného subjektu, ktoré boli pripojené k vyššie uvedeným DF za účelom dokladovania opodstatnenosti fakturácie, však vykazovali viaceré nedostatky. Tak ako je uvedené vyššie, objednávky neboli samostatne číslované v rámci evidencie objednávok, pri viacerých nebolo uvedené množstvo, cena, príp. finančný limit a dodacia lehota. Tým pádom, že na prekontrolovaných vystavených objednávkach absentovali ich základné náležitosti nebolo zo strany kontrolovaného subjektu v plnom rozsahu zabezpečené dokladovanie opodstatnenosti následnej fakturácie zo strany dodávateľských subjektov. 
Týmto konaním došlo zo strany kontrolovaného subjektu zároveň k porušeniu vlastných vnútorných smerníc – Smernice č. 4/2009 o spôsobe vedenia účtovnej dokumentácie a Smernice č. 01/2011 o spôsobe vedenia účtovnej dokumentácie (v tomto prípade sa jedná o porušenie príslušných ustanovení oboch týchto smerníc, pretože ku kontrolovanému obdobiu konca roku 2010 a začiatku roku 2011, ktoré bolo stanovené pre účely výkonu tejto pravidelnej následnej kontroly, sa vzťahujú obe tieto vnútorné smernice).
Kontrolné zistenie:
1.	Tým, že objednávky vystavené za účelom dokladovania opodstatnenosti fakturovaných hospodárskych operácií, ktoré boli pripojené k vyššie uvedeným, náhodne vybratým a prekontrolovaným DF, neobsahovali všetky náležitosti v zmysle vnútorných predpisov, došlo zo strany kontrolovaného subjektu k porušeniu vlastných vnútorných smerníc – Smernice č. 04/2009 o spôsobe vedenia účtovnej dokumentácie a Smernice č. 01/2011 o spôsobe vedenia účtovnej dokumentácie, konkrétne v rámci častí „Vystavovanie objednávok“ k porušeniu ods. 1 písm. a), d) a j) týchto vnútorných smerníc.  
Opatrenia k bodu C.1 – čiastočne splnené 

2.	Opatrenia k bodu D.1 - Pokladňa a pokladničné doklady:
       Opatrenie č. 2:
A.	„Doplníme do smerníc a zvýrazníme potrebu zálohovania účtovných záznamov – fotením – a tak zaručíme ich trvalosť.“
      Zodpovedný: riaditeľ školy Mgr. R. Horniaček, PhD.
B.	„Poučiť zodpovedných zamestnancov – pracovná porada vedenia školy s ekonómkou školy.“
      Zodpovedná: zástupkyňa riaditeľa školy Mgr. I. Michulková
Plnenie:
Kontrola preverila upravenie potreby zabezpečenia trvalosti účtovných záznamov po celú dobu ich spracovania a úschovy, v zmysle § 8 ods. 1 a 6 zákona NR SR č. 431/2002 Z. z. o účtovníctve, v súvisiacich vnútorných smerniciach ZŠ. Uvedenú povinnosť mala ZŠ upravenú v Smernici č. 4/2009 o spôsobe vedenia účtovnej dokumentácie zo dňa 01.07.2009, ktorá však bola dňa 31.03.2010, teda po ukončení NFK a kontroly hospodárenia vykonanej v ZŠ začiatkom roku 2010, aktualizovaná. Potrebu zabezpečenia trvalosti účtovných záznamov po celú dobu ich spracovania a úschovy, v zmysle § 8 ods. 1 a 6 zákona NR SR č. 431/2002 Z. z. o účtovníctve, mal kontrolovaný subjekt upravenú konkrétne v časti Preskúmanie účtovných dokladov, v ods. 1 a v časti Pokladničné operácie, v ods. 2 písm. h) tejto vnútornej smernice. Predmetná vnútorná smernica bola dňa 01.01.2011, po nástupe do funkcie nového štatutárneho zástupcu ZŠ, aktualizovaná a teda s účinnosťou od 01.01.2011 má kontrolovaný subjekt vyššie uvedenú povinnosť upravenú aj v Smernici č. 01/2011 o spôsobe vedenia účtovnej dokumentácie, konkrétne v časti Preskúmanie účtovných dokladov, v ods. 1 tejto vnútornej smernice. (Príloha č. 3)
O potrebe zabezpečovania trvalosti účtovných záznamov po celú dobu ich spracovania a úschovy, v zmysle § 8 ods. 1 a 6 zákona NR SR č. 431/2002 Z. z. o účtovníctve, boli oboznámení všetci zodpovední zamestnanci ZŠ, o čom kontrolovaný subjekt vypracoval Zápisnicu z pracovnej porady vedenia ZŠ konanej dňa 30.03.2010, ktorej súčasťou bola aj prezenčná listina. Predmetná zápisnica bola kontrolnému orgánu doručená ako jedna z príloh predloženej písomnej správy o splnení opatrení prijatých na odstránenie nedostatkov za účelom preukázania splnenia vyššie uvedeného opatrenia. Kontrolovaný subjekt uvedený dokument predložil kontrolnému orgánu aj v čase výkonu tejto pravidelnej následnej kontroly. (Príloha č. 4)

Kontrola v rámci tejto pravidelnej následnej kontroly zisťovala, či kontrolovaný subjekt odo dňa prevzatia Správy č. 01/2010 o výsledku NFK zo dňa 25.02.2010 zabezpečil vo svojej organizácii trvalosť všetkých účtovných záznamov v zmysle § 8 ods. 1 a ods. 6 zákona NR SR č. 431/2002 Z. z. o účtovníctve a tiež v zmysle vyššie uvedených vnútorných predpisov. 

Kontrola preverila náhodným výberom plnenie prijatého opatrenia pri nižšie uvedených pokladničných dokladoch, resp. dokladoch preukazujúcich vznik a realizáciu týchto pokladničných operácií. Výber druhu dokladov bol uskutočnený na základe konštatácie stavu uvedenej v Správe č. 01/2010. 

•	Doklady z registračných pokladní pripojené k VPD č. 98/2010 zo dňa 12.11.2010 (nákup čistiacich potrieb do ŠJ) – bez kontrolných zistení,
•	Doklady preukazujúce využitie poštových služieb pripojené k VPD č. 102/2010 zo dňa 29.11.2010 (poštovné) – bez kontrolných zistení,
•	Doklady z registračných pokladní pripojené k VPD č. 13/2011 zo dňa 25.02.2011 (nákup potrieb pre ŠKD) – bez kontrolných zistení,
•	Doklady z registračných pokladní pripojené k VPD č. 09/2011 zo dňa 22.02.2011 (nákup čistiacich prostriedkov, výroba kľúčov) – bez kontrolných zistení.
Opatrenia k bodu D.1 – splnené 

3.	Opatrenia k bodu E.1 – Zmluvné vzťahy:
       Opatrenie č. 3/1:
„Vypracovať novú vzorovú nájomnú zmluvu s odstránením zmätočných aplikácií.“
Zodpovedný: riaditeľ školy Mgr. R. Horniaček, PhD.
Plnenie: 
Predmetný vzor nájomnej zmluvy, ktorý kontrolovaný subjekt vypracoval za účelom odstránenia nedostatkov týkajúcich sa zmätočných aplikácií (na všetkých nájomných zmluvách boli uvedené nesprávne údaje týkajúce sa identifikácie zmluvnej strany prenajímateľa) zistených vykonanou NFK v r. 2010, bol kontrolnému orgánu doručený ako jedna z príloh písomnej správy o splnení opatrení prijatých na nápravu nedostatkov zistených NFK a o odstránení príčin ich vzniku. Tým pádom kontrolovaný subjekt už v čase predkladania písomnej správy o splnení opatrení prijatých na odstránenie nedostatkov preukázal splnenie uvedeného opatrenia. Kontrolovaný subjekt uvedený dokument predložil kontrolnému orgánu aj v čase výkonu tejto pravidelnej následnej kontroly. (Príloha č. 6)

V zmysle písomnej správy o splnení prijatých opatrení vytvorený vzor nájomnej zmluvy predstavoval prílohu Smernice ZŠ č. 7 o podmienkach prenájmu. Kontrola v rámci tejto pravidelnej následnej kontroly zisťovala, či kontrolovaný subjekt aj naďalej v kontrolovanom období ako roku 2010, tak aj roku 2011 koná v zmysle ustanovení vyššie uvedenej smernice a využíva predmetný vzor nájomnej zmluvy, tvoriaci prílohu uvedenej smernice, pre potreby uzatvárania zmluvných vzťahov týkajúcich sa prenájmu priestorov ZŠ. Kontrolnému orgánu bola pre potreby výkonu tejto kontroly predložená Smernica č. 07 o podmienkach prenájmu majetku školy a postupe pri uzatváraní zmlúv o nájme. Predmetná vnútorná smernica nadobudla účinnosť dňom 01.07.2009, pričom v rámci kontrolovaného obdobia konca roku 2010 a roku 2011 nedošlo zo strany kontrolovaného subjektu k jej ďalšej aktualizácii. V rámci vykonanej pravidelnej následnej kontroly bolo kontrolou zistené, že predmetný vzor nájomnej zmluvy síce netvorí prílohu tejto vnútornej smernice ZŠ, avšak kontrolovaný subjekt má predmetnú vzorovú nájomnú zmluvu vypracovanú a aj naďalej ju využíva pri uzatváraní zmluvných vzťahov uvedeného charakteru. Kontrolný orgán túto skutočnosť preveril pri niekoľkých, náhodne vybratých, uzatvorených nájomných zmluvách. Všetky prekontrolované nájomné zmluvy, vzťahujúce sa ku kontrolovanému obdobiu roku 2010 a roku 2011, boli vypracované a následne uzatvorené v tej podobe ako stanovuje vypracovaný vzor nájomnej zmluvy. 

Vzhľadom na nedostatky konštatované vo výstupe z vykonanej NFK a kontroly hospodárenia vykonanej u kontrolovaného subjektu na začiatku roka 2010, kontrolný orgán v rámci tejto pravidelnej následnej kontroly náhodným spôsobom preveril, či všetky prekontrolované uzatvorené nájomné zmluvy boli podpísané zástupcami oboch zmluvných strán a či v záhlaví týchto náhodne vybratých uzatvorených nájomných zmlúv boli správne uvedené identifikačné údaje týkajúce sa  zmluvnej strany prenajímateľa. – bez kontrolných zistení. 
Opatrenie č. 3/1 k bodu E.1 – splnené 

       Opatrenie č. 3/2:
„Zapracovať do smernice o obehu účtovných dokladov včasné úhrady nájomného.“
Zodpovedný: riaditeľ školy 
Plnenie:
Kontrolnému orgánu bola zo strany kontrolovaného subjektu, pre potreby preverenia splnenia vyššie uvedeného opatrenia, predložená Smernica ZŠ č. 04/2009 o spôsobe vedenia účtovnej dokumentácie a z dôvodu jej aktualizácie aj Smernica č. 01/2011 o spôsobe vedenia účtovnej dokumentácie účinná od 01.01.2011. Predmetné skutočnosti týkajúce sa úhrad nájomného ZŠ síce nemá upravené v predmetných vnútorných smerniciach, avšak uvedenú povinnosť má ZŠ upravenú v samotných uzatváraných nájomných zmluvách, ktoré sú vypracované a následne uzatvárané v tej podobe ako stanovuje vyššie spomínaný vzor nájomnej zmluvy. Podrobnosti týkajúce sa prenájmu priestorov ZŠ má kontrolovaný subjekt upravené v Smernici č. 7 o podmienkach prenájmu majetku školy a postupe pri uzatváraní zmlúv o nájme zo dňa 01.07.2009, ktorá bola platná aj v kontrolovanom období roku 2010 a roku 2011 vzťahujúcom sa k tejto pravidelnej následnej kontrole. (Príloha č. 3)
Vzhľadom na nedostatky konštatované vo výstupe z vykonanej NFK a kontroly hospodárenia vykonanej u kontrolovaného subjektu na začiatku roka 2010, bolo kontrolným orgánom náhodným spôsobom preverené, či v kontrolovanom období boli, v rámci tom čase uzatvorených, resp. platných nájomných zmlúv, zo strany nájomcov uhradené ceny ako za prenájom priestorov ZŠ, tak aj za prevádzku, ktoré boli dohodnuté medzi zmluvnými stranami v uzatvorených nájomných zmluvách. Uvedené skutočnosti boli kontrolným orgánom preverené pri nasledovných, náhodne vybratých, nájomných zmluvách vzťahujúcich sa ku kontrolovanému obdobiu konca roku 2010 a roku 2011:
•	Nájomná zmluva č. 22/2010 zo dňa 04.10.2010 – dohodnutá čiastka za prenájom priestorov ZŠ vo výške 32,85 € bola zo strany nájomcu uhradená na príjmový účet ZŠ č. 0303735004/5600 dňa 21.10.2010 (VBÚ č. 37 zo dňa 21.10.2010) a dohodnutá čiastka za prevádzkové náklady vo výške 139,44 € bola zo strany nájomcu uhradená na výdavkový účet ZŠ č. 0303734001/5600 dňa 21.10.2010 (VBÚ č. 190 zo dňa 21.10.2010) – bez kontrolných zistení,
•	Nájomná zmluva č. 23/2010 zo dňa 10.09.2010 – dohodnutá čiastka za prenájom priestorov ZŠ vo výške 92,94 € bola zo strany nájomcu uhradená na príjmový účet ZŠ č. 0303735004/5600 dňa 04.11.2010 (VBÚ č. 41 zo dňa 04.11.2010) a dohodnutá čiastka za prevádzkové náklady vo výške 434,56 € bola zo strany nájomcu uhradená na výdavkový účet ZŠ č. 0303734001/5600 dňa 22.11.2010 (VBÚ č. 210 zo dňa 22.11.2010) – bez kontrolných zistení,
•	Nájomná zmluva č. 13/2011 zo dňa 31.12.2010 – dohodnutá čiastka za prenájom priestorov ZŠ vo výške 65,70 € bola zo strany nájomcu uhradená na príjmový účet ZŠ č. 0303735004/5600 dňa 15.06.2011 (VBÚ č. 27 zo dňa 15.06.2011) a dohodnutá čiastka za prevádzkové náklady vo výške 435,75 € bola zo strany nájomcu uhradená na výdavkový účet ZŠ č. 0303734001/5600 dňa 15.06.2011 (VBÚ č. 115 zo dňa 15.06.2011) – bez kontrolných zistení.
Opatrenie č. 3/2 k bodu E.1 – splnené 

       Opatrenia č. 3/3 a 3/4:
A.	„Podanie výzvy na vyrovnanie schodku v zmysle § 182 ZP zodpovednému štatutárovi ZŠ    Lichardova 24, Žilina, v šk. rok 08/09 –  (s termínom do desiatich  dní od dodania doporučenej zásielky) s výzvou zaujať písomné stanovisko, ináč si budeme  uplatňovať nároky na vysvetlenie na príslušných orgánoch v zmysle zákona.“
B.	„Podanie výzvy na vysvetlenie schodku v zmysle § 182 ZP osobe zodpovednej za vedenie účtovníctva a poverenej predbežnou finančnou kontrolou za ZŠ Lichardova 24, Žilina,  v šk. rok 08/09 – (s termínom do desiatich  dní od dodania doporučenej zásielky) s výzvou zaujať písomné stanovisko, ináč si budeme  uplatňovať nároky na vysvetlenie na príslušných orgánoch v zmysle zákona.“
C.	Podanie výziev nájomcom pre dofakturáciu: Z. č. 09/0708 – neuhradené 5 100,- Sk; Z. č. 10/0708 – rozdiel 3000,- Sk; Z. č. 08/0809 – neuhradené 14 220,- Sk; Z. č. 10/0708 – pri úhradách je rozdiel mínus 4 600,- Sk. 
      Zodpovedný: riaditeľ školy
Plnenie:
V rámci predloženej písomnej správy o splnení opatrení prijatých na odstránenie nedostatkov zistených NFK a o odstránení príčin ich vzniku boli kontrolnému orgánu doručené, pre potreby preukázania splnenia vyššie uvedených prijatých opatrení, zrealizované výzvy na vyrovnanie záväzkov zo strany dlžníkov a usporiadanie vyššie uvedených skutočností a nedostatkov. Kontrola vzhľadom na vyššie uvedené skutočnosti konštatuje, že týmto konaním kontrolovaný subjekt splnil uvedené opatrenia prijaté na odstránenie nedostatkov zistených NFK a kontrolou hospodárenia, ktorá bola u kontrolovaného subjektu vykonaná začiatkom roku 2010. V rámci pravidelnej následnej kontroly bolo kontrolným orgánom následne preverené aj to, akým spôsobom bolo na predmetné výzvy, ktoré boli podané zo strany kontrolovaného subjektu a doručené vyššie uvedeným dotknutým osobám, odpovedané a akým spôsobom boli nedostatky spôsobené konaním týchto osôb vysporiadané. Kontrolným orgánom boli v rámci výkonu pravidelnej následnej kontroly zistené nasledovné skutočnosti:
•	Zmluva č. 09/0708 – podľa vyjadrenia kontrolovaného subjektu zo strany nájomcu vôbec nedošlo k využitiu tejto uzatvorenej zmluvy a nájomca teda predmetné priestory ZŠ vôbec nevyužíval v zmysle podmienok dohodnutých medzi zmluvnými stranami v tejto predmetnej nájomnej zmluve. Vzhľadom k týmto objektívnym skutočnostiam z jeho strany nedošlo ani k úhrade ako ceny za prenájom priestorov, tak ani ceny za prevádzkové náklady. 
•	Zmluva č. 10/0708 – Uvedená nájomná zmluva bola uzatvorená dňa 02.09.2007 na obdobie od 01.09.2007 do 30.06.2008 za účelom prenájmu priestorov telocvične každý utorok v čase od 20:00 hod. do 21:30 hod.. Avšak v rámci tejto nájomnej zmluvy došlo k nesprávnemu výpočtu celkových prevádzkových nákladov za obdobie I. polroka roku 2008. Prevádzkové náklady súvisiace s využívaním uvedených priestorov ZŠ (vykurovanie, elektrická energia) boli stanovené vo výške 300,- Sk/hod., pričom v období I. polroka roku 2008 predmetný nájomca využíval prenajaté priestory celkom 36 hod.. Z uvedených skutočností vyplýva, že celkové prevádzkové náklady za I. polrok roku 2008 mali predstavovať výšku 10 800,- Sk (36 hod. * 300,- Sk/hod.). V predmetnej nájomnej zmluve, ktorá bola riadne uzatvorená medzi zmluvnými stranami, však bola v rámci prevádzkových nákladov za I. polrok 2008 uvedená suma 7 800,- Sk. 
V rámci tejto nájomnej zmluvy bol vo výstupe z vykonanej NFK a kontroly hospodárenia vykonanej v ZŠ začiatkom roku 2010, okrem vyššie uvedených skutočností, konštatovaný aj ten nedostatok, že nájomca uhradil za dohodnutý prenájom priestorov iba čiastku v celkovej výške 14 300,-  Sk (nájom + prevádzka), avšak podľa nájomnej zmluvy bola medzi zmluvnými stranami dohodnutá cena za prenájom v celkovej výške 18 900,- Sk (v uvedenej čiastke 18 900,- Sk je už premietnutá aj oprava vyššie uvedeného nedostatku týkajúceho sa nesprávneho numerického výpočtu). Rozdiel medzi celkovou dlžnou sumou za prenájom priestorov ZŠ (18 900,- Sk) a celkovou sumou uhradenou zo strany nájomcu (14 300,- Sk) vo výške 4 600,- Sk predmetný nájomca uhradil na bežný účet ZŠ – výdavkový č. 0303734001/5600 vo výške 190,- € dňa 19.02.2009 (VBÚ č. 33 zo dňa 19.02.2009).
•	Zmluva č. 08/0809 – V rámci NFK a kontroly hospodárenia vykonanej v ZŠ začiatkom roku 2010 bolo kontrolným orgánom zistené, že cena za prenájom priestorov vo výške 14 220,- Sk nebola zo strany nájomcu vôbec uhradená. K uvedenému stavu došlo z toho titulu, že zmluvné strany sa v tom čase dohodli na znížení nájomného z toho dôvodu, že v období od 15.12.2008 do 31.05.2009 nájomca, z dôvodu prebiehajúcich tréningov na snehu, predmetné priestory telocvične nevyužíval. Zmluvné strany sa taktiež dohodli, že dohodnutá výška nájomného sa bude znižovať aj z toho dôvodu, že počas lyžiarskych výcvikov v zimnej sezóne roku 2008 nájomca poskytoval kontrolovanému subjektu služby, ktoré spočívali v preprave žiakov ZŠ autobusmi do lyžiarskeho strediska Veľká Rača a v preprave batožiny a výstroje ratrakmi v lyžiarskom stredisku Veľká Rača. Uvedené skutočnosti majú zmluvné strany upravené v Dodatku č. 1 k zmluve č. 08/0809 o nájme nebytového priestoru zo dňa 01.10.2008. 
Opatrenia č. 3/3 a 3/4 k bodu E.1 – splnené 

       Opatrenie č. 3/5:
A.	„Doplníme do smerníc a zvýrazníme potrebu fyzickej kontroly finančných dokladov v organizácii.“
Zodpovedný: riaditeľ školy 
B.	„Poučiť zodpovedných zamestnancov – pracovná porada vedenia školy s ekonómkou školy.“
      Zodpovedná: zástupkyňa riaditeľa školy 
Kontrola preverila upravenie potreby fyzickej kontroly finančných dokladov v súvisiacich vnútorných smerniciach ZŠ. Uvedenú povinnosť mala ZŠ upravenú v Smernici č. 1/2009 o vykonávaní predbežnej, priebežnej a následnej finančnej kontroly zo dňa 01.07.2009, ktorá však bola dňa 31.03.2010, teda po ukončení NFK a kontroly hospodárenia vykonanej v ZŠ začiatkom roku 2010, aktualizovaná. Potrebu fyzickej kontroly finančných dokladov, mal kontrolovaný subjekt upravenú konkrétne v čl. IV (Určenie postupu predbežnej finančnej kontroly – Etapa realizácie finančnej operácie), ods. 6 tejto vnútornej smernice. Predmetná vnútorná smernica bola dňa 01.01.2011, po nástupe do funkcie nového štatutárneho zástupcu ZŠ, aktualizovaná a teda s účinnosťou od 01.01.2011 má kontrolovaný subjekt vyššie uvedené skutočnosti upravené v Smernici č. 05/2011 o finančnej kontrole. Predmetná oblasť predbežnej finančnej kontroly je upravená v Druhej časti (§ 3) tejto vnútornej smernice. Uvedená Smernica č. 05/2011 o finančnej kontrole zrušila Smernicu č. 1/2009 o vykonávaní predbežnej, priebežnej a následnej finančnej kontroly zo dňa 01.07.2009. (Príloha č. 3)
O potrebe zabezpečenia výkonu PFK boli oboznámení všetci zodpovední zamestnanci ZŠ, o čom kontrolovaný subjekt vypracoval Zápisnicu z pracovnej porady vedenia ZŠ konanej dňa 30.03.2010, ktorej súčasťou bola aj prezenčná listina. Predmetná zápisnica bola kontrolnému orgánu doručená ako jedna z príloh predloženej písomnej správy o splnení opatrení prijatých na odstránenie nedostatkov za účelom preukázania splnenia vyššie uvedeného opatrenia. Kontrolovaný subjekt uvedený dokument predložil kontrolnému orgánu aj v čase výkonu tejto pravidelnej následnej kontroly. (Príloha č. 4)
Kontrola v rámci tejto pravidelnej následnej kontroly zisťovala, či kontrolovaný subjekt odo dňa prevzatia Správy č. 01/2010 o výsledku NFK zo dňa 25.02.2010 zabezpečil vo svojej organizácii výkon predbežnej finančnej kontroly jednak vo fáze pred vstupom do záväzku a jednak vo fáze pred uskutočnením úhrady v zmysle príslušných ustanovení zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov a taktiež v zmysle vyššie uvedených vnútorných predpisov. Kontrola preverila náhodným výberom plnenie prijatého opatrenia pri nasledovných dokladoch:
•	Dodávateľské faktúry, 
•	Objednávky, 
•	Pokladničné doklady, 
•	Uzatvorené zmluvné vzťahy. 

Dodávateľské faktúry:
•	DF č. 23/2011 vystavená dňa 01.02.2011 – PFK vykonaná dňa 04.02.2011 (pred úhradou) – bez kontrolných zistení,
•	DF č. 21/2011 vystavená dňa 02.02.2011  – PFK vykonaná dňa 02.02.2011 (pred úhradou) – bez kontrolných zistení,
•	DF č. 25/2011 vystavená dňa 02.02.2011 – PFK vykonaná dňa 04.02.2011 (pred úhradou) – bez kontrolných zistení,
•	DF č. 273/2010 vystavená dňa 17.12.2010 – PFK vykonaná dňa 20.12.2010 (pred úhradou) – bez kontrolných zistení,
•	DF č. 274/2010 vystavená dňa 13.12.2010 – PFK vykonaná dňa 20.12.2010 (pred úhradou) – bez kontrolných zistení.
Objednávky:   (Príloha č. 5)
•	Obj. zo dňa 31.01.2011 k DF č. 23/2011 – PFK pred vstupom do predmetného záväzku nebola vykonaná, 
•	Obj. zo dňa 02.02.2011 k DF č. 25/2011 – PFK pred vstupom do predmetného záväzku nebola vykonaná, 
•	Obj. zo dňa 10.12.2010 k DF č. 273/2010 – PFK pred vstupom do predmetného záväzku nebola vykonaná, 
•	Obj. zo dňa 01.12.2010 k DF č. 274/2010 – PFK pred vstupom do predmetného záväzku nebola vykonaná, 
•	Obj. zo dňa 15.07.2011 k DF č. 153/2011 – PFK pred vstupom do predmetného záväzku nebola vykonaná. 
Pokladničné doklady:
•	VPD č. 98/2010 zo dňa 12.11.2010 – PFK vykonaná dňa 12.11.2010 – bez kontrolných zistení,
•	VPD č. 102/2010 zo dňa 29.11.2010 – PFK vykonaná dňa 29.11.2010 – bez kontrolných zistení,
•	VPD č. 13/2011 zo dňa 25.02.2011 – PFK vykonaná dňa 25.02.2011 – bez kontrolných zistení,
•	VPD č. 09/2011 zo dňa 22.02.2011 – PFK vykonaná dňa 22.02.2011 – bez kontrolných zistení,
•	VPD č. 42/2011 zo dňa 30.05.2011 – PFK vykonaná dňa 30.05.2011 – bez kontrolných zistení.
Zmluvné vzťahy:
•	Nájomná zmluva č. 22/2010 uzatvorená dňa 04.10.2010 – PFK vykonaná pred vstupom do záväzku – bez kontrolných zistení,
•	Nájomná zmluva č. 13/2011 uzatvorená dňa 31.12.2010 – PFK vykonaná pred vstupom do záväzku – bez kontrolných zistení,
•	Nájomná zmluva č. 23/2010 uzatvorená dňa 10.09.2010 – PFK vykonaná pred vstupom do záväzku – bez kontrolných zistení,
•	Dodávateľská zmluva uzatvorená dňa 12.04.2010– PFK pred vstupom do predmetného záväzku nebola vykonaná, 
•	Dodávateľská zmluva uzatvorená dňa 19.08.2011 – PFK pred vstupom do predmetného záväzku nebola vykonaná.
(Príloha č. 7)
Na vyššie uvedených dokladoch, pri ktorých bol zo strany kontrolovaného subjektu zabezpečený výkon PFK, bola PFK vykonaná tým spôsobom, že tieto doklady boli označené odtlačkom pečiatky PFK, ktorá obsahovala dátum vykonania PFK a podpisový záznam osoby zodpovednej za jej vykonanie. 
Kontrolné odporúčanie:
Kontrolný orgán v tomto prípade odporúča kontrolovanému subjektu pre potreby výkonu PFK používať odtlačok pečiatky vyrobenej podľa vzoru stanoveného v Zásadách finančného riadenia a finančnej kontroly v podmienkach mesta Žilina z toho dôvodu, aby bolo zrejmé aj to, čo sa PFK preverovalo. Tento predmetný vzor odtlačku pečiatky PFK má kontrolovaný subjekt pripojený aj k svojej vnútornej smernici č. 05/2011 o finančnej kontrole zo dňa 01.01.2011.
Kontrolné zistenie:
1.	Tým, že pri vyššie uvedených účtovných dokladoch kontrolovaný subjekt vôbec nezabezpečil vykonanie PFK vo fáze pred vstupom do plánovaných finančných operácií a napriek uvedenej skutočnosti predmetné finančné operácie boli uskutočnené, resp. kontrolovaný subjekt v nich pokračoval bez ich overenia predbežnou finančnou kontrolou, nedošlo z jeho strany k zabezpečeniu princípu efektívnosti, hospodárnosti, účelnosti, účinnosti nakladania s finančnými prostriedkami, nebol v plnom rozsahu zabezpečený účinný systém vnútornej kontroly a tým došlo k nedodržaniu § 6 ods. 1 a § 9 ods. 1 a 4 zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov. Zároveň zo strany kontrolovaného subjektu došlo k porušeniu vlastných vnútorných smerníc vzťahujúcich sa k predmetnému kontrolovanému obdobiu  - konkrétne k porušeniu Smernice č. 1/2009 o vykonávaní predbežnej, priebežnej a následnej finančnej kontroly zo dňa 31.03.2010 (Čl. IV – Etapa prípravy finančnej operácie, ods. 1 a Čl. V, ods. 1) a Smernice č. 05/2011 o finančnej kontrole zo dňa 01.01.2011 (§ 3, ods. 1 a 4).
Opatrenie č. 3/5 k bodu E.1 – čiastočne splnené 
Kontrolou bolo zistené – Výrok:
Kontrola preverila plnenie opatrení na odstránenie zistených nedostatkov prijatých na základe následnej finančnej kontroly a kontroly hospodárenia vykonanej v roku 2010 v Základnej škole, Lichardova 24, 010 01 Žilina – Správa č. 01/2010. Pravidelnou následnou kontrolou bolo preverené plnenie konkrétnych opatrení z vecného aj časového hľadiska náhodným výberom z evidencie jednotlivých dokumentov a účtovných dokladov. Celkom bolo preverených 11 opatrení prijatých kontrolovaným subjektom. Väčšina z prijatých opatrení bola splnená, resp. prijaté opatrenia plní kontrolovaný subjekt priebežne. Dve z opatrení prijatých zo strany kontrolovaného subjektu na odstránenie zistených nedostatkov kontrolný orgán vyhodnocuje ako čiastočne splnené. V tomto prípade sa jednalo o Opatrenie k bodu C.1 – Dodávateľské faktúry a Opatrenie č. 3/5 k bodu E.1 – Zmluvné vzťahy. Kontrolovaný subjekt síce na jednej strane splnil stanovené opatrenia, ktoré sa týkali doplnenia potreby dokladovania opodstatnenosti fakturovaných hospodárskych operácií prostredníctvom vystavovania objednávok a ich následného pripájania k súvisiacim účtovným dokladom a doplnenia potreby výkonu predbežnej finančnej kontroly do ustanovení vlastných vnútorných smerníc a zároveň došlo zo strany kontrolovaného subjektu k splneniu opatrení, ktoré sa týkali oboznámenia zodpovedných zamestnancov s vyššie uvedenými skutočnosťami. Avšak pri následnom preverení plnenia týchto ustanovení vnútorných smerníc zo strany zodpovedných pracovníkov kontrolovaného subjektu bolo kontrolným orgánom zistených niekoľko nedostatkov. Na základe výsledku kontrolovaných skutočností boli zo strany kontrolného orgánu klasifikované celkom 2 kontrolné zistenia, pri ktorých neboli postupy v súlade so všeobecne záväznými právnymi a internými predpismi pri ich porovnaní so skutočnosťou v kontrolovanom subjekte. 
Kontrola však zároveň, vzhľadom na vyššie popísané skutočnosti vzťahujúce sa predovšetkým k formulácií a charakteru, zo strany kontrolovaného subjektu, prijatých opatrení, vyhodnotila, že výsledok plnenia opatrení zodpovedá stavu plnenia opatrení uvedenom v Správe kontrolovaného subjektu o splnení prijatých opatrení. Kontrolovaný subjekt síce na jednej strane zabezpečil splnenie opatrení prijatých z jeho strany na nápravu nedostatkov zistených vykonanou následnou finančnou kontrolou a kontrolou hospodárenia v roku 2010, avšak kontrolou oblastí, na ktoré boli prijaté opatrenia zamerané, boli zistené určité nedostatky, kontrolovaný subjekt nevenoval dostatočnú pozornosť odstráneniu nedostatkov zistených pri predchádzajúcej kontrole, čo je dôsledok nedostatočnej účinnosti prijatých opatrení. 

Zhrnutie kontrolných zistení:
1.	Tým, že objednávky vystavené za účelom dokladovania opodstatnenosti fakturovaných hospodárskych operácií, ktoré boli pripojené k vyššie uvedeným, náhodne vybratým a prekontrolovaným DF, neobsahovali všetky náležitosti v zmysle vnútorných predpisov, došlo zo strany kontrolovaného subjektu k porušeniu vlastných vnútorných smerníc – Smernice č. 04/2009 o spôsobe vedenia účtovnej dokumentácie a Smernice č. 01/2011 o spôsobe vedenia účtovnej dokumentácie, konkrétne v rámci častí „Vystavovanie objednávok“ k porušeniu ods. 1 písm. a), d) a j) týchto vnútorných smerníc.  
2.	Tým, že pri vyššie uvedených účtovných dokladoch kontrolovaný subjekt vôbec nezabezpečil vykonanie PFK vo fáze pred vstupom do plánovaných finančných operácií a napriek uvedenej skutočnosti predmetné finančné operácie boli uskutočnené, resp. kontrolovaný subjekt v nich pokračoval bez ich overenia predbežnou finančnou kontrolou, nedošlo z jeho strany k zabezpečeniu princípu efektívnosti, hospodárnosti, účelnosti, účinnosti nakladania s finančnými prostriedkami, nebol v plnom rozsahu zabezpečený účinný systém vnútornej kontroly a tým došlo k nedodržaniu § 6 ods. 1 a § 9 ods. 1 a 4 zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov. Zároveň zo strany kontrolovaného subjektu došlo k porušeniu vlastných vnútorných smerníc vzťahujúcich sa k predmetnému kontrolovanému obdobiu  - konkrétne k porušeniu Smernice č. 1/2009 o vykonávaní predbežnej, priebežnej a následnej finančnej kontroly zo dňa 31.03.2010 (Čl. IV – Etapa prípravy finančnej operácie, ods. 1 a Čl. V, ods. 1) a Smernice č. 05/2011 o finančnej kontrole zo dňa 01.01.2011 (§ 3, ods. 1 a 4).

V čase predkladania správy zodpovedný pracovník má uloženú úlohu pripraviť návrh opatrení na odstránenie zistených nedostatkov. 

Poverenie č. 24/2011
Predmet pravidelnej následnej kontroly:
Kontrola plnenia opatrení prijatých na odstránenie nedostatkov zistených pri kontrole v zmysle Správy č. 21/2010. 
Kontrolovaný subjekt:
Základná umelecká škola, Gaštanová 8327/56A, 010 07 Žilina
Kontrolované obdobie:
Rok 2010 – 2011 – náhodným výberom podľa prijatých opatrení
Cieľom vykonanej kontroly bolo preveriť plnenie opatrení na odstránenie zistených nedostatkov prijatých na základe NFK a kontroly hospodárenia vykonanej v roku 2010 v Základnej umeleckej škole, Gaštanová 8327/56A, 010 07 Žilina.
Predmetom pravidelnej následnej kontroly bola:
3.	Analýza stavu následne po ukončení kontroly
4.	Vykonanie kontroly plnenia opatrení prijatých na odstránenie nedostatkov zistených pri kontrole v zmysle Správy č. 21/2010
3.	Analýza stavu následne po ukončení kontroly:
Z vykonanej NFK a kontroly hospodárenia v ZUŠ, Gaštanová 8327/56A, 010 07 Žilina bola vypracovaná Správa č. 21/2010. Správa o výsledku NFK bola s kontrolovaným subjektom prerokovaná dňa 28.10.2010. S obsahom správy boli oboznámení zástupcovia kontrolovaného subjektu: štatutárny zástupca kontrolovaného subjektu – riaditeľka ZUŠ p. Mgr. Daniela Štefanatná a ekonómka ZUŠ – p. Anna Hrošovská. V zápisnici o prerokovaní Správy č. 21/2010 z vykonanej kontroly boli pre kontrolovaný subjekt uložené nasledovné lehoty:
•	v termíne do 31.12.2010 prijať opatrenia na nápravu nedostatkov zistených NFK a na odstránenie príčin ich vzniku a predložiť ich kontrolnému orgánu,
•	v termíne do 31.01.2011 predložiť ÚHK písomnú správu o splnení opatrení prijatých na nápravu nedostatkov zistených NFK a o odstránení príčin ich vzniku. 
Opatrenia prijaté na odstránenie nedostatkov zistených vykonanou NFK boli na Útvar hlavného kontrolóra doručené dňa 09.12.2010. Termín na predloženie opatrení prijatých na nápravu nedostatkov zistených NFK a na odstránenie príčin ich vzniku, stanovený kontrolným orgánom v zápisnici o prerokovaní Správy č. 21/2010, bol dodržaný. Kontrolovaný subjekt prijal na odstránenie zistených nedostatkov spolu 7 opatrení.     
Kontrolovaný subjekt mal v termíne do 31.01.2011 predložiť kontrolnému orgánu písomnú správu o splnení opatrení prijatých na nápravu nedostatkov zistených NFK a o odstránení príčin ich vzniku. Termín na predloženie správy o splnení prijatých opatrení, stanovený kontrolným orgánom v zápisnici o prerokovaní Správy č. 21/2010, bol dodržaný. Predmetná správa bola na Útvar hlavného kontrolóra doručená dňa 31.01.2011.

4.	Vykonanie kontroly plnenia opatrení prijatých na odstránenie nedostatkov zistených pri kontrole v zmysle Správy č. 21/2010
Opatrenie č. 1 a Opatrenie č. 7:
1.	Prepracovať vnútorné smernice týkajúce sa vedenia účtovníctva, obehu účtovných   dokladov a vyplácania cestovných náhrad v zmysle platných právnych predpisov: zákona NR SR č. 431/2002 Z. z. o účtovníctve v nadväznosti na Opatrenie MF SR a zákona NR SR č. 283/2002 Z. z. o cestovných náhradách v nadväznosti na platné Opatrenie MPSVaR SR o sumách stravného, s prihliadnutím na oblasť evidencie dodávateľských faktúr, vystavovania a evidencie pokladničných dokladov, cestovných príkazov a ich základných náležitostí. 
Zodpovednosť: Hrošovská – ekonómka ZUŠ
7. Prepracovať všetky vnútorné smernice školy v zmysle platných právnych noriem a predpisov a zmena identifikačných údajov ZUŠ v záhlaví vnútorných smerníc v súlade s úplným znením Zriaďovacej listiny školy s účinnosťou od 01.01.2011.
       Zodpovednosť: Štefanatná – riaditeľka ZUŠ
Plnenie: 
Na základe obdobného charakteru vyššie uvedených opatrení, ktoré boli prijaté zo strany kontrolovaného subjektu na odstránenie nedostatkov zistených NFK a kontrolou hospodárenia vykonanou v ZUŠ v roku 2010, kontrolný orgán v rámci tejto vykonanej pravidelnej následnej kontroly vyhodnocuje ich splnenie zo strany kontrolovaného subjektu súhrnne v rámci tejto časti výstupu z vykonanej pravidelnej následnej kontroly. 

Kontrola v rámci výkonu pravidelnej následnej kontroly preverila nielen interné predpisy a vnútorné smernice ZUŠ, ale aj Organizačný poriadok tohto školského zariadenia a to z toho dôvodu, že v rámci NFK a kontroly hospodárenia, ktorá bola na ZUŠ vykonaná v roku 2010 boli v rámci Organizačného poriadku konštatované nedostatky vzťahujúce sa ku skutočnosti, že Organizačný poriadok ZUŠ sa vo svojich ustanoveniach odvolával na už neplatné právne predpisy a riadiace normy ZUŠ uvedené v tomto Organizačnom poriadku neboli totožné s riadiacimi normami uvedenými v Štatúte ZUŠ. Je potrebné uviesť, že keďže Organizačný poriadok školského zariadenia je, v zmysle zákona NR SR č. 245/2008 Z. z. o výchove a vzdelávaní a o zmene a doplnení niektorých zákonov (školský zákon) jedným z dokumentov tvoriacich ďalšiu dokumentáciu školy alebo školského zariadenia, prostredníctvom ktorej sa zabezpečuje organizácia a riadenie týchto škôl a školských zariadení, je nevyhnutné zabezpečiť aktualizáciu tohto dokumentu s cieľom odstrániť nedostatky týkajúce sa odvolávok na neplatné právne predpisy a tým zabezpečiť regulérnosť tohto dokumentu. ZUŠ predložila pre potreby výkonu tejto pravidelnej následnej kontroly kontrolnému orgánu prepracovaný Organizačný poriadok zo dňa 10.12.2010, ktorý nadobudol účinnosť dňom 01.01.2011, pričom týmto Organizačným poriadkom sa ruší Organizačný poriadok zo dňa 01.11.2009. V predloženom Organizačnom poriadku už kontrolou neboli zistené žiadne nedostatky vyššie uvedeného charakteru. – bez zistenia.

Následne kontrolný orgán preveril interné predpisy a vnútorné smernice ZUŠ so zameraním na preverenie zabezpečenia ich aktualizácie zo strany kontrolovaného subjektu v zmysle prijatého opatrenia. Kontrolovaný subjekt prijal uvedené opatrenie z toho titulu, že vnútorné smernice mali viaceré nedostatky – napr.: pri niektorých vnútorných smerniciach nebol uvedený dátum nadobudnutia ich účinnosti, v záhlaví vnútorných smerníc nebol uvedený presný názor kontrolovaného subjektu v zmysle jeho zriaďovacej listiny, vnútorné smernice sa odvolávali na neplatné právne predpisy. Kontrolou bol v rámci NFK a kontroly hospodárenia taktiež zistený nesúlad medzi rovnakými ustanoveniami týkajúcimi sa lehôt určených na predkladanie dokladov potrebných na vyúčtovanie pracovných ciest zo strany zamestnancov, ktoré boli upravené v rôznych vnútorných smerniciach ZUŠ; Smernica – Systém spracovania účtovníctva, obeh účtovných dokladov a úschova účtovných písomností hovorila o 10 pracovných dňoch a Smernica k preplácaniu cestovných náhrad pri služobných cestách pracovníkov ZUŠ hovorila o 5 pracovných dňoch určených na predloženie dokladov potrebných na vyúčtovanie pracovných ciest zo strany zamestnancov. 

Kontrola náhodným výberom preverila splnenie tohto opatrenia pri nasledovných vnútorných smerniciach ZUŠ:
•	Vnútorná smernica č. 1/2011 – Systém spracovania účtovníctva, obeh účtovných dokladov a úschova účtovných písomností, 
•	Vnútorný predpis č. 4/2011 o evidovaní, odpisovaní dlhodobého majetku,
•	Vnútorná smernica č. 5/2011 o cestovných náhradách,
•	Vnútorný predpis č. 7/2011 - Zásady pre tvorbu a použitie sociálneho fondu.

Uvedené vnútorné smernice ZUŠ boli všetky aktualizované s účinnosťou od 01.01.2011. Pri všetkých vyššie uvedených náhodne preverených vnútorných smerniciach ZUŠ bol uvedený dátum nadobudnutia ich účinnosti, v záhlaví vnútorných smerníc bol uvedený presný názov školského zariadenia v zmysle príslušného bodu jeho zriaďovacej listiny, resp. dodatku k zriaďovacej listine a vnútorné smernice sa vo svojich ustanoveniach odvolávali na aktuálne platné právne predpisy. Taktiež vyššie uvedený nesúlad medzi ustanoveniami týkajúcimi sa jednej a tej istej lehoty určenej na predkladanie dokladov potrebných pre vyúčtovanie pracovných ciest pracovníkov ZUŠ, ktorá bola upravená v dvoch rôznych vnútorných smerniciach, bol zo strany kontrolovaného subjektu odstránený. V súčasnosti ako Vnútorná smernica č. 1/2011 – Systém spracovania účtovníctva, obeh účtovných dokladov a úschova účtovných písomností, tak aj Vnútorná smernica č. 5/2011 o cestovných náhradách, hovoria o lehote 10 pracovných dní na predloženie všetkých dokladov zo strany zamestnancov, ktoré sú potrebné pre vyúčtovanie pracovných ciest. – bez zistenia.

V rámci NFK a kontroly hospodárenia, ktorá bola na ZUŠ vykonaná v roku 2010 bola kontrolným orgánom v rámci kontroly pokladne, pokladničných dokladov a správnosti vykonávania pokladničných operácií zistená aj tá skutočnosť, že v kontrolovanom období roku 2010 došlo k viacnásobnému prekročeniu denného limitu pokladničnej hotovosti, ktorý bol Smernicou – Systém spracovania účtovníctva, obeh účtovných dokladov a úschova účtovných písomností, stanovený vo výške 166,- €. V rámci pravidelnej následnej kontroly kontrola zisťovala, či kontrolovaný subjekt odo dňa prevzatia Správy č. 21/2010 o výsledku NFK zo dňa 28.10.2010 zabezpečil vo svojej organizácii zavedenie takých opatrení, aby k podobnému prekračovaniu stanoveného denného limitu pokladničnej hotovosti nedochádzalo. Kontrolovaný subjekt v rámci aktualizácie vnútornej smernice – Systém spracovania účtovníctva, obeh účtovných dokladov a úschova účtovných písomností neupravil denný limit pokladničnej hotovosti – z jeho strany teda nedošlo k zvýšeniu predmetného denného limitu pokladničnej hotovosti. S účinnosťou od 01.01.2011 bol teda denný limit pokladničnej hotovosti stanovený v nezmenenej výške 166,- € (časť 2, bod 2.4 Evidencia, kontrola a obeh dokladov v pokladnici vnútornej smernice č. 1/2011 – Systém spracovania účtovníctva, obeh účtovných dokladov a úschova účtovných písomností). Kontrolou bolo v rámci tejto pravidelnej následnej kontroly taktiež preverené, či kontrolovaný subjekt dodržiava vyššie spomenuté ustanovenie týkajúce sa denného limitu pokladničnej hotovosti. Uvedené skutočnosti boli zo strany kontrolného orgánu preverené v rámci náhodne vybraného obdobia I. polroka roku 2011. V tomto náhodne vybratom období, vzťahujúcom sa k stanovenému kontrolovanému obdobiu, nedošlo zo strany kontrolovaného subjektu, ani v jednom prípade, k prekročeniu denného limitu pokladničnej hotovosti. 
Opatrenie č. 1 a Opatrenie č. 7 – splnené 

Opatrenia č. 2:
V zmysle zákona NR SR č. 431/2002 Z. z. o účtovníctve zabezpečiť súlad zostatkov jednotlivých účtov vedených v Hlavnej knihe so stavmi týchto účtov vykázanými v Súvahe ku koncu daného účtovného obdobia. 
Zodpovednosť: Hrošovská – ekonómka ZUŠ
Plnenie:
Pre potreby preverenia splnenia tohto prijatého opatrenia bola kontrolnému orgánu predložená Hlavná kniha k 31.12.2010 a Súvaha k 31.12.2010 zaokrúhlená na dve desatinné miesta. Kontrola náhodným výberom niekoľkých účtov používaných zo strany kontrolovaného subjektu v kontrolovanom období roku 2010 preverila súlad ich konečných zostatkov vykázaných v Hlavnej knihe k 31.12.2010 s údajmi uvedenými v Súvahe k 31.12.2010. Na základe skutočnosti, že po potvrdení správnosti údajov Hlavnej knihy a po jej uzatvorení sa až následne pristupuje k vytváraniu výkazov z nej, nie je prípustný nesúlad medzi údajmi uvedenými v Hlavnej knihe a údajmi uvedenými v Súvahe. Z titulu prehľadnosti kontrola vykonanú komparáciu údajov uvádza v nasledovnej tabuľke:
Číslo účtu	Názov účtu	Hlavná kniha k 31.12.2010 (v €)	Súvaha 
k 31.12.2010 (v €)	
022	Samostatné hnuteľné veci a súbory hnuteľných vecí	10 110,77 	10 110,77	
211	Pokladnica	0,00	0,00	
221	Bankové účty	11 958,18	11 958,18	
355	Zúčtovanie transferov rozpočtu obce a VÚC	2 225,53	2 225,53	
472	Záväzky zo sociálneho fondu	252,09	252,09	
321	Dodávatelia	474,37	474,37	
379	Iné záväzky	88,91	88,91	
331	Zamestnanci	6 738,63	6 738,63	
336	Zúčtovanie s orgánmi SP a ZP	4 104,89	4 104,89	
342	Ostatné priame dane	773,66	773,66	
Zo strany kontrolného orgánu nebol, v rámci preverenia súladu zostatkov náhodne vybratých účtov ZUŠ vykázaných v Hlavnej knihe k 31.12.2010 so zostatkami premietnutými do Súvahy k 31.12.2010, zistený žiadny rozdiel. – bez zistenia.
Opatrenie č. 2 – splnené 

Opatrenia č. 3:
Zaviesť samostatnú evidenciu cestovných príkazov so zabezpečením ich číslovania, správneho zúčtovania a likvidácie. 
Zodpovednosť: Hrošovská – ekonómka ZUŠ

Plnenie:
V rámci vykonanej pravidelnej následnej kontroly bolo kontrolným orgánom preverené, či kontrolovaný subjekt prijatím uvedeného opatrenia odstránil všetky nedostatky, ktoré boli zistené pri NFK a kontrole hospodárenia, ktorá bola vykonaná v roku 2010 (kontrolovaným obdobím bol rok 2009). V rámci výstupu z predmetnej NFK boli v prekontrolovanej oblasti cestových náhrad konštatované nasledovné nedostatky: CP neboli samostatne číslované, na CP neboli, v rámci ich predtlače, vyplnené všetky náležitosti – absentovali podpisy zodpovedných osôb, dátumy vyúčtovania pracovných ciest a pod., v rámci vyúčtovania náhrad preukázaných cestovných výdavkov pri pracovnej ceste, pri ktorej bolo zamestnancom použité vlastné motorové vozidlo, nebola zamestnancovi vyplatená náhrada v takej výške, akú mal kontrolovaný subjekt upravenú vo svojej vnútornej smernici (vo výške cestovného lístka hromadnej autobusovej dopravy), ale kontrolovaný subjekt pri vyúčtovaní pracovnej cesty postupoval v súlade so zákonom NR SR č. 283/2002 Z. z. o cestovných náhradách a zamestnancovi poskytol náhradu za 1 km jazdy a náhradu za spotrebované pohonné látky. Týmto konaním došlo k porušeniu vlastnej vnútornej smernice kontrolovaného subjektu. 

Preverenie odstránenia týchto nedostatkov prijatím vyššie uvedeného opatrenia, bolo zo strany kontrolného orgánu uskutočnené na nižšie uvedených, náhodne vybratých, cestovných príkazoch. Kontrolným orgánom bolo zistené, že cestovné príkazy sú aj naďalej súčasťou pokladničnej evidencie kontrolovaného subjektu, avšak zároveň sú aj samostatne číslované a kontrolovaný subjekt vedie aj samostatnú evidenciu všetkých cestovných príkazov, kde v rámci každého cestovného príkazu uvádza číslo cestovného príkazu, dátum povolenia pracovnej cesty, meno a priezvisko zamestnanca, ktorý sa zúčastnil pracovnej cesty, jej začiatok, miesto a účel pracovnej cesty, jej koniec, dátum predloženia správy z pracovnej cesty a sumu vyplatených náhrad preukázaných cestovných výdavkov. 
•	CP č. 1/2011 – pracovná cesta do Bratislavy za účelom účasti na výstave dňa 03.03.2011. V rámci vypĺňania náležitostí CP v zmysle predtlače boli odstránené všetky nedostatky, ktoré boli kontrolným orgánom konštatované v rámci NFK a kontroly hospodárenia, ktorá bola vykonaná v ZUŠ v roku 2010 - vyplnený CP obsahoval všetky náležitosti v zmysle predtlače – bolo uvedené číslo CP, podpisy zodpovedných osôb, dátumy schválenia a vyúčtovania pracovnej cesty atď. K CP boli pripojené doklady, ktoré boli predložené zo strany zamestnanca pre potreby vyúčtovania pracovnej cesty a taktiež vypracovaná správa z pracovnej cesty. – bez zistenia.
•	CP č. 2/2011 – pracovná cesta riaditeľky ZUŠ do Považskej Bystrice za účelom účasti na seminári učiteľov výtvarnej výchovy v dňoch 07.04.2011 – 08.04.2011. V rámci vypĺňania náležitostí CP v zmysle predtlače boli odstránené všetky nedostatky, ktoré boli kontrolným orgánom konštatované v rámci NFK a kontroly hospodárenia, ktorá bola vykonaná v ZUŠ v roku 2010 – vyplnený CP obsahoval všetky náležitosti v zmysle predtlače – bolo uvedené číslo CP, podpisy zodpovedných osôb, dátumy schválenia a vyúčtovania pracovnej cesty atď. K CP boli pripojené doklady, ktoré boli predložené zo strany zamestnanca pre potreby vyúčtovania pracovnej cesty a taktiež vypracovaná správa z pracovnej cesty. – bez zistenia.
•	CP č. 3/2011 – pracovná cesta do Považskej Bystrice za účelom účasti na seminári Výtvarné dielne dňa 07.04.2011. V rámci vypĺňania náležitostí CP v zmysle predtlače boli odstránené všetky nedostatky, ktoré boli kontrolným orgánom konštatované v rámci NFK a kontroly hospodárenia, ktorá bola vykonaná v ZUŠ v roku 2010 – vyplnený CP obsahoval všetky náležitosti v zmysle predtlače – bolo uvedené číslo CP, podpisy zodpovedných osôb, dátumy schválenia a vyúčtovania pracovnej cesty atď. K CP boli pripojené doklady, ktoré boli predložené zo strany zamestnanca pre potreby vyúčtovania pracovnej cesty a taktiež vypracovaná správa z pracovnej cesty. – bez zistenia.
V rámci tejto pravidelnej následnej kontroly kontrolný orgán zisťoval, či kontrolovaný subjekt prijatím adekvátnych opatrení zabezpečil, okrem odstránenia vyššie uvedených nedostatkov, aj odstránenie tých nedostatkov, ktoré sa týkali oblasti vyúčtovania a následného vyplácania cestovných náhrad zamestnancom pri použití vlastného motorového vozidla a zároveň tým zabezpečil nastavenie takého systému, aby k podobným nedostatkom, vyúsťujúcim do nedodržiavania vlastných vnútorných smerníc, v budúcich obdobiach nedochádzalo. Pri všetkých prekontrolovaných pracovných cestách zamestnanci ZUŠ využili železničnú dopravu, tým pádom kontrolný orgán nemal možnosť skontrolovať, akým spôsobom kontrolovaný subjekt zabezpečuje vyúčtovanie pracovných ciest, pri ktorých dochádza zo strany zamestnancov k použitiu vlastných motorových vozidiel a následne vypláca preukázané náhrady cestovných výdavkov. Z toho dôvodu, že pri všetkých pracovných cestách, vzťahujúcich sa ku kontrolovanému obdobiu, zamestnanci využili pre svoju prepravu železničnú dopravu, kontrolný orgán, pri vyššie uvedených, náhodne vybratých, CP už nepreveroval oblasť vyúčtovania a následného vyplácania preukázaných cestovných výdavkov, keďže táto oblasť sa už nevzťahuje k predmetu tejto pravidelnej následnej kontroly.
Opatrenie č. 3 – splnené 

Opatrenia č. 4:
Zabezpečiť dokladovanie opodstatnenosti predmetnej finančnej operácie a jej uhradenia pripájaním súvisiacich účtovných dokladov, v súlade s postupmi uvedenými v dokumente: Obeh účtovných dokladov – k dodávateľským faktúram pripájať objednávky, zmluvy uzatvorené medzi zmluvnými stranami, platobné príkazy, dokumenty súvisiace s verejným obstarávaním, ak bolo prevedené (cenové ponuky z prieskumu trhu, preberacie protokoly diela a pod.).
Zodpovednosť: Hrošovská – ekonómka ZUŠ
Plnenie:
Kontrola v rámci pravidelnej následnej kontroly zisťovala, či kontrolovaný subjekt odo dňa prevzatia Správy č. 21/2010 o výsledku NFK zo dňa 28.10.2010 zabezpečil vo svojej organizácii nastavenie systému pripájania všetkých účtovných dokladov, ozrejmujúcich opodstatnenosť fakturácie danej hospodárskej operácie, k dodávateľským faktúram (objednávky, zmluvy uzatvorené medzi zmluvnými stranami a pod.) v zmysle vnútorného predpisu (Vnútorná smernica č. 1/2011 – Systém spracovania účtovníctva, obeh účtovných dokladov a úschova účtovných písomností, konkrétne časť 2: Poriadok obehu účtovných dokladov, bod 2.3: Evidencia, kontrola a obeh dodávateľských faktúr tejto vnútornej smernice). Kontrolný orgán zároveň, z titulu nedostatkov, ktoré boli zistené kontrolným orgánom v rámci NFK a kontroly hospodárenia vykonanej v ZUŠ v roku 2010, v rámci tohto prijatého opatrenia preveril, či kontrolovaný subjekt zabezpečil, aby účtovné doklady (so zameraním na objednávky a pokladničné doklady) obsahovali všetky náležitosti účtovného dokladu v zmysle platnej legislatívy.
 
Kontrola preverila náhodným výberom plnenie prijatého opatrenia pri nižšie uvedených dodávateľských faktúrach, objednávkach a pokladničných dokladoch:
•	DF č. 7/2011 zo dňa 03.02.2011 (ELPRINS a spol. s r. o.) – pripojená objednávka č. 3/2011 zo dňa 01.02.2011 obsahujúca tieto náležitosti – číslo, druh tovaru, množstvo, celkovú cenu, bola správne vykonaná PFK – bez zistenia,
•	DF č. 9/2011 zo dňa 04.02.2011 (Ing. Dušan Repka - EVRE) – pripojená objednávka č. 5/2011 zo dňa 07.02.2011 obsahujúca tieto náležitosti – číslo, druh služby, bola správne vykonaná PFK – bez zistenia,
•	DF č. 37/2011 zo dňa 03.04.2011 (Slovak Telekom, a. s.) – zmluva uzatvorená medzi zmluvnými stranami bola založená v registri platných zmlúv – bez zistenia.

V rámci prijatých opatrení na odstránenie nedostatkov zistených NFK a kontrolou hospodárenia za účelom odstránenia týchto nedostatkov a predovšetkým nastavenia systému evidencie a dokladovania opodstatnenosti fakturovaných hospodárskych operácií, pri ktorých dochádza k čerpaniu verejných finančných prostriedkov, mal kontrolovaný subjekt, v preverovanom kontrolovanom období roku 2011, zavedenú samostatnú evidenciu objednávok – v rámci každej zaevidovanej objednávky bolo  uvedené číslo objednávky, dátum jej vystavenia, druh objednávaného tovaru, príp. služby, dodávateľ a suma. 

Kontrolné odporúčanie:
Kontrolný orgán na základe vykonanej kontroly odporúča kontrolovanému subjektu uvádzať na vystavených objednávkach, okrem ostatných náležitostí, aj finančný limit v prípade, že celková cena objednávaného tovaru, príp. služby nie je známa a taktiež uvádzať dodacie lehoty z titulu ochrany samotného spotrebiteľa, keďže existuje predpoklad, že dodacia lehota je medzi zmluvnými stranami zväčša vopred dohodnutá.

•	VPD č. 13/6/2011 zo dňa 24.06.2011 (poštovné) – obsahoval všetky náležitosti účtovného dokladu: bolo uvedené číslo a dátum vystavenia VPD, výška vyplácanej sumy, dátum zaúčtovania účtovného prípadu, podpisy zodpovedných osôb – osoby, ktorá vystavila VPD, schválila pokladničnú operáciu, osoby príjemcu peňažných prostriedkov, bol uvedený účel využitia hotovostných peňažných prostriedkov, boli označené účty, na ktorých sa daný účtovný prípad zaúčtuje. K VPD bol pripojený doklad potvrdzujúci pokladničnú operáciu a kontrolovaný subjekt zároveň zabezpečil trvalosť účtovných záznamov v zmysle § 8 ods. 1 a 6 zákona NR SR č. 431/2002 Z. z. o účtovníctve. Bola správne vykonaná PFK – bez zistenia, 
•	VPD č. 7/5/2011 zo dňa 20.05.2011 (poštovné) – obsahoval všetky náležitosti účtovného dokladu: bolo uvedené číslo a dátum vystavenia VPD, výška vyplácanej sumy, dátum zaúčtovania účtovného prípadu, podpisy zodpovedných osôb – osoby, ktorá vystavila VPD, schválila pokladničnú operáciu, osoby príjemcu peňažných prostriedkov, bol uvedený účel využitia hotovostných peňažných prostriedkov, boli označené účty, na ktorých sa daný účtovný prípad zaúčtuje. K VPD bol pripojený doklad potvrdzujúci pokladničnú operáciu a kontrolovaný subjekt zároveň zabezpečil trvalosť účtovných záznamov v zmysle § 8 ods. 1 a 6 zákona NR SR č. 431/2002 Z. z. o účtovníctve. Bola správne vykonaná PFK – bez zistenia, 
•	VPD č. 9/4/2011 zo dňa 29.04.2011 (nákup čistiacich prostriedkov) – obsahoval všetky náležitosti účtovného dokladu: bolo uvedené číslo a dátum vystavenia VPD, výška vyplácanej sumy, dátum zaúčtovania účtovného prípadu, podpisy zodpovedných osôb – osoby, ktorá vystavila VPD, schválila pokladničnú operáciu, osoby príjemcu peňažných prostriedkov, bol uvedený účel využitia hotovostných peňažných prostriedkov, boli označené účty, na ktorých sa daný účtovný prípad zaúčtuje. K VPD bol pripojený doklad potvrdzujúci pokladničnú operáciu a kontrolovaný subjekt zároveň zabezpečil trvalosť účtovných záznamov v zmysle § 8 ods. 1 a 6 zákona NR SR č. 431/2002 Z. z. o účtovníctve. Bola správne vykonaná PFK – bez zistenia. 
ZUŠ v kontrolovanom období konca roku 2010 a roku 2011 realizovala dve väčšie investície. Jednalo sa o tieto, nižšie uvedené, projekty:
•	Oprava strechy v celkovej hodnote 13 870,- €, realizovaná Martinom Haviarom, Nanterská 8, Žilina, IČO: 40 133 419,
•	Zateplenie obvodového plášťa budovy školy (80 mm polystyrén, výmena okenných vonkajších parapiet, natretie atiky farbou a použitie troch farieb podľa schválenej predlohy) v celkovej hodnote 13 575,- €, realizované spoločnosťou Floor-Dach, s. r. o.

Pri oboch realizovaných projektoch bol kontrolovaným subjektom vykonaný prieskum trhu a výber dodávateľa, resp. realizátora z minimálne troch cenových ponúk (v rámci prvého prieskumu trhu za účelom výberu najvhodnejšieho realizátora opravy strechy bol jeho výber uskutočnený až zo štyroch cenových ponúk) a kontrolnému orgánu bola zo strany kontrolovaného subjektu predložená kompletná dokumentácia, ktorá bola prehľadne usporiadaná a pozakladaná v samostatných zložkách týkajúcich sa jednotlivých vykonaných prieskumov trhu. Uvedená dokumentácia obsahovala záznamy o vykonaní prieskumu trhu, ktoré boli opatrené odtlačkom pečiatky PFK potvrdzujúcim vykonanie PFK pred vstupom kontrolovaného subjektu do záväzku, vyhodnotenie ponúk členmi komisie, prezenčné listiny z vyhodnotenia cenových ponúk a aj samotné cenové ponuky. V rámci oboch projektov došlo medzi obchodnými partnermi k uzatvoreniu zmlúv o dielo, pričom v oboch uzatvorených zmluvách uvedená celková cena za vykonané dielo korešpondovala s cenovou ponukou vybratého dodávateľa. Pred uzatvorením oboch predmetných zmlúv a teda pred vstupom kontrolovaného subjektu do záväzku bola vykonaná PFK. V rámci prvého realizovaného projektu – rekonštrukcie strechy došlo následne medzi zmluvnými partnermi k uzatvoreniu Dodatku k zmluve o dielo, pred jeho uzatvorením bola zo strany kontrolovaného subjektu vykonaná PFK. K dokumentácii týkajúcej sa prvého realizovaného projektu – rekonštrukcie strechy, bol pripojený aj Protokol o prevzatí a odovzdaní diela. K dokumentácii k druhému realizovanému projektu tento protokol, v čase výkonu kontroly, nebol pripojený z toho dôvodu, že rekonštrukčné práce stále prebiehajú. – bez zistenia. 
Opatrenie č. 4 – splnené 

Opatrenia č. 5:
Zabezpečiť označovanie účtovných dokladov náležitosťami (aj formou pečiatok) s pripojením dátumu vykonania daného kontrolného úkonu – vecné a formálne preskúmanie účtovného dokladu, zaevidovanie v Knihe došlých faktúr, Zaúčtovanie účtovného prípadu, Vyplaťte, Zaplatené a Predbežná finančná kontrola pred vstupom do každého záväzku s potvrdením finančného krytia predmetnej operácie. 
Zodpovednosť: Hrošovská – ekonómka ZUŠ
Plnenie:
Kontrola v rámci pravidelnej následnej kontroly zisťovala, či kontrolovaný subjekt odo dňa prevzatia Správy č. 21/2010 o výsledku NFK zo dňa 28.10.2010 zabezpečil vo svojej organizácii nastavenie systému vecného a formálneho preskúmavania účtovných dokladov, evidovania účtovných dokladov – dodávateľských faktúr v knihe došlých faktúr, označovania účtov, na ktorých sa daný účtovný prípad zaúčtuje, vykonávania PFK jednak vo fáze pred vstupom do záväzku a jednak vo fáze pred uskutočnením úhrady. Z vyššie uvedeného prijatého opatrenia je zrejmé, že pre zabezpečenie nastavenia systému v uvedených oblastiach si kontrolovaný subjekt zvolil cestu označovania účtovných dokladov odtlačkami pečiatok s doplnením potrebných náležitostí. V rámci preverenia tohto stavu zo strany kontrolného orgánu na konkrétnych, náhodne vybratých, účtovných dokladoch bolo zavedenie používania odtlačkov pečiatok potvrdené. 

Kontrola preverila náhodným výberom plnenie prijatého opatrenia pri nasledovných dodávateľských faktúrach. 
•	DF č. 87/2011 zo dňa 10.08.2011 (GAJOS s. r. o.),
•	DF č. 80/2011 zo dňa 08.07.2011 (Ing. Miroslav Fedor MEDIA WORKS),
•	DF č. 74/2011 zo dňa 24.06.2011 (SEVAK, a. s.).

Vyššie uvedené, náhodným spôsobom vybraté, DF boli všetky označené odtlačkom pečiatky obsahujúcim identifikačné údaje ZUŠ, odtlačkom pečiatky obsahujúcim poznámku o zaevidovaní DF v Knihe dodávateľských faktúr, o vecnom a formálnom preskúmaní DF s pripojením podpisu zodpovedného pracovníka. DF boli označené aj odtlačkom pečiatky vecného a číselného preskúmania DF s pripojením podpisového záznamu ekonomického pracovníka ZUŠ, ktorý toto vecné a číselné preskúmanie vykonal a s pripojením podpisového záznamu štatutárneho zástupcu ZUŠ. DF boli následne označené odtlačkom pečiatky „Vyplaťte z účtu“ s uvedením čísla bankového účtu, účtu ekonomickej klasifikácie rozpočtovej klasifikácie, s uvedením sumy, na ktorú bola predmetná DF vystavená a s pripojením dátumu a podpisového záznamu jednak osoby zodpovednej za zaúčtovanie a jednak štatutárneho zástupcu ZUŠ. Predmetné DF boli označené aj odtlačkom pečiatky PFK a odtlačkom pečiatky, ktorá hovorí o tom, že „pripravovaná finančná operácia je v súlade so schváleným rozpočtom, verejným obstarávaním, uzatvorenými zmluvami, s osobitnými predpismi a internými aktmi riadenia o hospodárení s verejnými prostriedkami a spĺňa podmienky hospodárnosti, efektívnosti, účinnosti a účelnosti verejných prostriedkov“. Obidva uvedené odtlačky pečiatok boli doplnené uvedením dátumu a podpismi osôb zodpovedných za predmetný druh preverenia finančnej operácie. – bez zistenia.
Opatrenie č. 5 – splnené 

Opatrenia č. 6:
Zabezpečiť vykonávanie predbežnej finančnej kontroly na všetkých príjmových aj výdavkových finančných operáciách, právnych úkonoch a iných úkonoch majetkovej povahy. Pred vstupom do každého záväzku opatriť Predbežnou finančnou kontrolou. 
Zodpovednosť: Lipták – zástupca riaditeľky ZUŠ
Plnenie:
Kontrola v rámci tejto pravidelnej následnej kontroly zisťovala, či kontrolovaný subjekt odo dňa prevzatia Správy č. 21/2010 o výsledku NFK zo dňa 28.10.2010 zabezpečil vo svojej organizácii správny výkon predbežnej finančnej kontroly jednak vo fáze pred vstupom do záväzku a jednak vo fáze pred uskutočnením úhrady v zmysle príslušných ustanovení zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov. 

Kontrola preverila náhodným výberom plnenie prijatého opatrenia pri nasledovných dokladoch. Výber dokladov bol uskutočnený na základe konštatácie stavu, v oblasti predbežnej finančnej kontroly, uvedenej v Správe č. 21/2010. 
•	Dodávateľské faktúry, 
•	Objednávky, 
•	Pokladničné doklady,
•	Cestovné príkazy,
•	Uzatvorené zmluvné vzťahy. 

Dodávateľské faktúry:
•	DF č. 87/2011 vystavená dňa 10.08.2011 (GAJOS s. r. o.) – PFK vykonaná dňa 16.08.2011 (pred úhradou) – bez zistenia,
•	DF č. 80/2011 vystavená dňa 08.07.2011 (Ing. Miroslav Fedor MEDIA WORKS) – PFK vykonaná dňa 12.07.2011 (pred úhradou) – bez zistenia,
•	DF č. 74/2011 vystavená dňa 24.06.2011 (SEVAK, a. s.) – PFK vykonaná dňa 01.07.2011 (pred úhradou) – bez zistenia.
Objednávky:
•	Obj. č. 3/2011 zo dňa  01.02.2011 k DF č. 7/2011 – PFK vykonaná dňa 01.02.2011 (pred vstupom do záväzku) – bez zistenia,
•	Obj. č. 4/2011 zo dňa  07.02.2011 k DF č. 19/2011 – PFK vykonaná dňa 07.02.2011 (pred vstupom do záväzku) – bez zistenia,
•	Obj. č. 13/2011 zo dňa  15.04.2011 k DF č. 44/2011 – PFK vykonaná dňa 15.04.2011 (pred vstupom do záväzku) – bez zistenia.
Pokladničné doklady:
•	VPD č. 3/7/2011 zo dňa 22.07.2011 – PFK vykonaná dňa 22.07.2011 – bez zistenia,
•	VPD č. 12/6/2011 zo dňa 21.06.2011 – PFK vykonaná dňa 21.06.2011 – bez zistenia,
•	VPD č. 7/5/2011 zo dňa 20.05.2011 – PFK vykonaná dňa 20.05.2011 – bez zistenia.
Cestovné príkazy:
•	CP č. 1/2011 – PFK vykonaná pred vyúčtovaním pracovnej cesty a následným vyplatením preukázaných náhrad cestovných výdavkov z pokladne kontrolovaného subjektu dňa 04.03.2011 – bez zistenia,
•	CP č. 2/2011 – PFK vykonaná pred vyúčtovaním pracovnej cesty a následným vyplatením preukázaných náhrad cestovných výdavkov z pokladne kontrolovaného subjektu dňa 12.04.2011 – bez zistenia,
•	CP č. 3/2011 – PFK vykonaná pred vyúčtovaním pracovnej cesty a následným vyplatením preukázaných náhrad cestovných výdavkov z pokladne kontrolovaného subjektu dňa 12.04.2011 – bez zistenia.

Kontrolné odporúčanie:
Kontrolný orgán odporúča kontrolovanému subjektu v rámci výkonu PFK v súvislosti s pracovnými cestami zamestnancov, aby PFK nebola vykonávaná iba pred vyúčtovaním pracovnej cesty a následným vyplatením preukázaných náhrad cestovných výdavkov z pokladne kontrolovaného subjektu, ale aj pred samotným schválením pracovných ciest zo strany štatutárneho zástupcu kontrolovaného subjektu, príp. zástupcu zriaďovateľa pri pracovných cestách riaditeľky ZUŠ a to z titulu nutnosti potvrdenia dostatočného finančného krytia ešte pred uskutočnením danej pracovnej cesty. 

Uzatvorené zmluvné vzťahy:
•	Nájomná zmluva č. 7/2011 uzatvorená dňa 22.12.2010 – PFK vykonaná dňa 22.12.2010 (pred vstupom do záväzku) – bez zistenia,
•	Zmluva o dielo uzatvorená dňa 20.09.2010 – PFK vykonaná dňa 20.09.2010 (pred vstupom do záväzku) – bez zistenia,
•	Zmluva o dielo uzatvorená dňa 18.07.2011 – PFK vykonaná dňa 18.07.2011 (pred vstupom do záväzku) – bez zistenia.
Opatrenie č. 6 – splnené 

Kontrolou bolo zistené – Výrok:
Kontrola preverila plnenie opatrení na odstránenie zistených nedostatkov prijatých na základe následnej finančnej kontroly a kontroly hospodárenia vykonanej v roku 2010 v Základnej umeleckej škole, Gaštanová 8327/56A, 010 07 Žilina – Správa č. 21/2010. 
Pravidelnou následnou kontrolou bolo preverené plnenie konkrétnych opatrení z vecného aj časového hľadiska náhodným výberom z evidencie jednotlivých dokumentov a účtovných dokladov. Celkom bolo kontrolovaných 7 opatrení prijatých kontrolovaným subjektom, tieto boli splnené a plnia sa priebežne. 
Kontrola vyhodnotila, že výsledok plnenia opatrení zodpovedá stavu plnenia opatrení uvedenému v Správe kontrolovaného subjektu o splnení prijatých opatrení. Kontrolovaný subjekt v plnom rozsahu zabezpečil splnenie opatrení prijatých na nápravu nedostatkov zistených vykonanou následnou finančnou kontrolou a kontrolou hospodárenia v roku 2010. Kontrolou oblastí, na ktoré boli prijaté opatrenia zamerané, neboli zistené nedostatky, kontrolovaný subjekt venoval dostatočnú pozornosť odstráneniu nedostatkov zistených pri predchádzajúcej kontrole, čo je výsledkom účinnosti prijatých opatrení. Prijaté a splnené opatrenia prispeli ku skvalitneniu nastavenia a fungovania vnútorného systému v ZUŠ. 

V kontrolovaných oblastiach kontrolovaného subjektu boli všetky prijaté opatrenia na odstránenie nedostatkov splnené – bez kontrolných zistení.  

Poverenie č. P-01/2011
Kontrola stavu pokladničnej hotovosti – porovnanie účtovného a fyzického stavu pokladne 
Mestský úrad v Žiline – pokladňa č. 2 – po ukončení pokladničných operácií a pred uzatvorením pokladne 
Miesto a čas vykonania následnej finančnej kontroly:
MsÚ v Žiline – Hlavná pokladňa č.2, 
Spôsob zistenia skutočného stavu peňažných prostriedkov v hotovosti: 
•	fyzickým prepočítaním
Kontrolou boli zistené nasledovné skutočnosti:
Nebolo zistené porušenie všeobecne záväzných právnych a interných predpisov.
Predložené na rokovaní MZ 27. 06. 2011

Poverenie č. P-02/2011
Kontrola stavu pokladničnej hotovosti – porovnanie účtovného a fyzického stavu pokladne 
Mestský úrad v Žiline – pokladňa č. 2 – po ukončení pokladničných operácií a pred uzatvorením pokladne 
Miesto a čas vykonania následnej finančnej kontroly:
MsÚ v Žiline – Hlavná pokladňa č.2.
Spôsob zistenia skutočného stavu peňažných prostriedkov v hotovosti: 
•	fyzickým prepočítaním
Kontrolou boli zistené nasledovné skutočnosti:
Nebolo zistené porušenie všeobecne záväzných právnych a interných predpisov.
Predložené na rokovaní MZ 27. 06. 2011

Poverenie č. P-03/2011
Kontrola stavu pokladničnej hotovosti – porovnanie účtovného a fyzického stavu pokladne 
Mestský úrad v Žiline – pokladňa č. 2 – po ukončení pokladničných operácií a pred uzatvorením pokladne 
Miesto a čas vykonania následnej finančnej kontroly:
MsÚ v Žiline – Hlavná pokladňa č.2.
Spôsob zistenia skutočného stavu peňažných prostriedkov v hotovosti: 
•	fyzickým prepočítaním
Kontrolou boli zistené nasledovné skutočnosti:
Nebolo zistené porušenie všeobecne záväzných právnych a interných predpisov.
Predložené na rokovaní MZ 27. 06. 2011

Poverenie č. P-04/2011
Kontrola stavu pokladničnej hotovosti
Kontrolované obdobie:    21.06.2011
Termín  vykonania kontroly: 21.06.2011
Miesto a čas vykonania následnej finančnej kontroly:
MsÚ v Žiline: 
•	Hlavná pokladňa č. 1, Hlavná pokladňa č. 2, Hlavná pokladňa č. 7.
Spôsob zistenia skutočného stavu peňažných prostriedkov v hotovosti: 
•	fyzickým prepočítaním
Kontrolou boli zistené nasledovné skutočnosti:
Hlavná pokladňa č. 1
Stav peňažných prostriedkov v hlavnej pokladni č. 1 : 1 407,22 €
Príloha č. 1: pokladničná kniha hlavnej pokladne č. 1 zo dňa 21.06.2011
Kontrola  pokladničnej hotovosti na hlavnej pokladni č. 1 bola vykonaná v priebehu uvedeného pracovného dňa. Súpis skutočného stavu peňažných prostriedkov na hlavnej pokladni č. 1 dňa 21.06.2011: 1 407,22 € 
			
Výrok:  Zostatok pokladne podľa evidencie zostatku v pokladničnej knihe hlavnej pokladne č. 1 sa zhoduje s fyzickým stavom peňažnej hotovosti na pokladnici.
Nebolo zistené porušenie všeobecne záväzných právnych a interných predpisov.

Hlavná pokladňa č. 2
Stav peňažných prostriedkov v hlavnej pokladni č. 2 : 2 332,33 €
Príloha č. 2: pokladničná kniha hlavnej pokladne č. 2 zo dňa 21.06.2011
Kontrola pokladničnej hotovosti na hlavnej pokladni č. 2 bola vykonaná v priebehu uvedeného pracovného dňa. Súpis skutočného stavu peňažných prostriedkov na hlavnej pokladni č. 2 dňa 21.06.2011:  2 332,33 €.
Výrok:  
Zostatok pokladne podľa evidencie zostatku v pokladničnej knihe hlavnej pokladne č. 2 sa zhoduje s fyzickým stavom peňažnej hotovosti na pokladnici.
Nebolo zistené porušenie všeobecne záväzných právnych a interných predpisov.

Hlavná pokladňa č. 7
Stav peňažných prostriedkov v hlavnej pokladni č. 7 : 2 489,43 €
Príloha č. 3: pokladničná kniha hlavnej pokladne č. 7 zo dňa 21.06.2011
Kontrola  pokladničnej hotovosti na hlavnej pokladni č. 7 bola vykonaná v priebehu uvedeného pracovného dňa. Súpis skutočného stavu peňažných prostriedkov na hlavnej pokladni č. 7 dňa 21.06.2011:  2 489,43 €.
Výrok:  
Zostatok pokladne podľa evidencie zostatku v pokladničnej knihe hlavnej pokladne č. 7 sa zhoduje s fyzickým stavom peňažnej hotovosti na pokladnici.
Nebolo zistené porušenie všeobecne záväzných právnych a interných predpisov.

Nedostatok:
Pri kontrole peňažnej hotovosti dňa 21.06.2011 na hlavnej pokladni č. 2 kontrola na základe upozornenia pokladníčky zistila, že v zásuvke príručnej trezorovej pokladne sú okrem základnej  hotovosti pokladne uložené aj obálky z nevyplatenými mzdami za obdobie mesiaca mája/2011, vrátane menných mzdových listov. Podľa vyjadrenia pokladníčky, mesačne na základe podpísaného a schváleného šeku štatutárom, pokladníčka  zabezpečí dotáciu pokladne v plnej výške mincovky na výplatu miezd v hotovosti. V ten deň ich príjme ako dotáciu pokladne, pričom časť z nej je vyplatená zamestnancom a v prípade, že nastane stav, že zamestnanci si neprevezmú v deň výplatného termínu mzdy, časť neprevzatej mzdy je „vyplatená“ z pokladne výdavkovým dokladom, kde príjemcom je Mesto Žilina (325/211), pričom obálky so mzdami vrátane mzdových listov sú uložené v boxe príručnej pokladne v „trezorovej úschove“. Podľa vyjadrenia pracovníčky pokladne v deň, keď je zabezpečovaná dotácia pokladne vo výške mincovky na výplatu mzdových nárokov v hotovosti, v ten istý deň dochádza aj k vystaveniu VPD vo výške neprevzatých miezd, t. j. na základe VPD tento objem nevyplatených miezd už nie je vo finančnom zostatku pokladne v čase jej uzavretia, ale sa nachádzala na pokladni v depozite t.j. v úschove pracoviska pokladne (v zásuvke príručnej trezorovej pokladne) a to podľa vyjadrenia pokladníčky mnoho krát až do konca príslušného mesiaca. Ide o úroveň poznania kontrolného orgánu v deň kontroly, pričom táto skutočnosť je však pretrvávajúcim stavom z minulých období. V deň kontroly sa v „trezorovej úschove“ nachádzali neprevzaté mzdy za mesiac máj vo výške 837,52 €.
Nakoľko pokladňa č. 2 zo dňa 10.06.2011 v čase kontroly nebola zúčtovaná a kontrola tento proces nechcela obmedzovať na preverenie vyššie uvedených skutočností kontrola vyžiadala pracovisko učtárne o doklady pokladne z 12.05.2011 t. j. zo dňa riadneho výplatného termínu, kde zistila nasledovné:
-	na základe  mincovky výplat za 4/2011 podľa stredísk a mien zamestnancov   pokladníčka nahlásila dotáciu banke (15 745,46 €),
-	dňa 12.05.2011 na základe PPD č. 41 bola na pokladňu č. 4  prijatá dotácia v sume 15 745,46 € a podľa mincovky nasáčkovaná do obálok podľa jednotlivých mien 
a)	táto suma zodpovedá výške  miezd vyplácaných v hotovosti na pokladni, podľa tlače rekapitulácie miezd a odvodov za obdobie 4/2011,
b)	podľa tejto rekapitulácie, mzdy v hotovosti na pokladni MsÚ za mesiac apríl 2011 tvorili mzdy pracovníkov úradu, jedálne dôchodcov, klubu dôchodcov, opatrovateľskej služby, ZPOZ (Zbor pre občianske záležitosti), rozhlasu, poslancov, dohody (Úrad práce), Národný projekt, Nízkoprahové centrum, Denné centrum Vlčince, Dohody (Kultúrne domy, obsluha sirén, kultúra a šport) 
-	na mzdy, ktoré si zamestnanci v ten deň neprevzali, pokladníčka vystavila VPD  č. 14 na sumu 12 462,89 € na Mesto Žilina (325/211), na ktorom chýba podpis a údaje zodpovednej osoby za mesto, ktorej vyššie uvedená suma bola vyplatená a obálky s finančnou hotovosťou uložila v zásuvke príručnej trezorovej pokladne do „trezorovej úschovy“. Tieto finančné prostriedky na základe takto vystaveného VPD sa už nenachádzali  v zostatku finančnej hotovosti pri uzavieraní pokladne  za ten deň.
-	následné dni daného mesiaca tieto nevyplatené mzdy pokladníčka odovzdáva príslušnému zamestnancovi už len proti podpisu na listine výplat bez vystavenia  VPD.
Všetky vyššie popísané zistenia a skutočnosti podľa názoru kontroly vystavujú zamestnancov pokladní MsÚ, na jednej strane,  ako aj organizáciu Mesto Žilina, na strane druhej, vysokému riziku z dôvodu „úschovy“ finančných hotovostí, ktoré nie sú v pokladničných zostatkoch evidované, evidenčne ani bezpečnostne zaistené a  pre zamestnávateľa zaťažujúce  s následkom ďalších nárokov (manipulácia s finančnou hotovosťou, riziko straty a krádeže, vystavenie pretrvávaniu hmotnej zodpovednosti bez dokumentačného zabezpečenia atď).
Kontrolné zistenie: 
1.	Postup úschovy nevyplatených miezd po čase výplatného termínu v „trezorovej úschove“ v zásuvke v pokladnici bez určenia zodpovednosti za zverené finančné hodnoty  je nastavený živelne, jeho aplikácia nemá oporu  v Smernici č. 2/2010 primátora Mesta Žilina o obehu účtovných dokladov  a ani v inej internej norme mesta Žilina. Mesto nemá na tieto prípady spracovaný manuál tak, aby bolo zrejmé kto je hmotne zodpovedný a kam tieto prostriedky v rámci evidencie patria a prostriedky nie sú bezpečnostne  zaistené.  
2.	Tým, že dochádza k vystaveniu VPD vo výške neprevzatých miezd na Mesto Žilina (325/211), na ktorom chýba podpis a údaje zodpovednej osoby, kto finančné prostriedky prevzal, bol vystavený účtovný doklad bez naplnenia účtovného prípadu (keďže finančné prostriedky sú uložené v obálke v zásuvke príručnej trezorovej pokladne do „trezorovej úschovy“), tým nebol dodržaný § 10 ods. 1 a ods. 2 ako aj § 6 ods. 1 a ods.2 zákona č. 431/2002 Z. z.  o účtovníctve.
Skutočnosti uvedené vyššie nie je možné vyhodnotiť ako pochybenie zo strany pracovníčok pokladní, ale ako v historických súvislostiach pretrvávajúci nedostatočne nastavený systém pre ochranu zverených  prostriedkov, ktoré sú v priebehu mesiaca bez evidencie uschované v pokladni. 
Pretrvávajúci systém je  nevyhnutné zo strany vecne príslušných odborov  v súčinnosti s EO zmeniť a nastaviť tak, aby pracoviská pokladne „trezorovú úschovu“ v budúcom období nezabezpečovali a nepreberali tak na seba zodpovednosť hmotného charakteru nad rámec hmotnej zodpovednosti za nakladanie s finančnou hotovosťou stanovenou v dohode.  
V čase predkladania správy boli vykonané opatrenia na odstránenie nedostatkov z úrovne OF a OO. 

Informatívna správa predkladaná na rokovanie MR bola doplnená o výstupy z uzatvorených kontrol do času konania MZ.  

V Žiline  09. 09. 2011 					Ing. Elena Šuteková
							       hlavná kontrolórka mesta